text:
Upprunaliga merkir enska orðið ”binge” at vaska ella at bloyta klæðir. Orðið er í hvussu so er 160 ára gamalt. Tað elsta sum finst á skrift er frá umleið 1850. Í ensku orðabókini stendur, at tað at bingja (to binge) er at njóta ógvuliga stórar nøgdir av onkrum í eitt tíðarskeið. Hvussu langt hetta tíðarskeið er, er ikki rættilig semja um, men tað sum er greitt, er at tað steðgar aftur – altso at talan er um nakað tú gert, og so heldur uppat við. Tá so ein tíð er fráliðin, kanst tú byrja aftur, um tú hevur hug.
Drekka ella eta
Samansetta orðið binge-drinking sigst stava frá lærda háskúlanum í Oxford, har tey lesandi javnan drukku nógv alkohol í nógvar tímar, onkumtíð í meira enn eitt samdøgur. So steðgaðu tey á aftur. Í dag verður binge-drinking brúkt fyri ymisk sløg av alt ov stórari alkoholnýtslu. Tað kann vera eitt kvøld ella meira enn ein dag.
Avleitt frá alkoholnýtsluni, er orðið binge-eating. Meiningin er tann sama, men heldur enn alkohol, er - sum tú óivað hevur roknað út - talan um mat.
Tað er greitt, at hetta slag av nýtslu ella misnýtslu er sera skaðiligt. Alt ov stórar mongdir av serliga alkoholi, men eisini mati, kann gera av við ein.
Tá tú hevur tørv
Tað at hyggja í eitt sjónvarp, hevur broytt seg nógv seinnu árini. Fara vit bara eini sjey ár aftur í tíðina, so sást tú fyri tað mesta tað, sum útbjóðarin hevði at bjóða, tá útbjóðarin hevði hug at vísa tær tað. Hetta verður eisini rópt real-time sjónvarp – sjónvarp í veruligari tíð. Tað er framvegis soleiðis, at nógv tað mesta av tí sjónvarpi, sum fólk síggja at, er í veruligari tíð, men við internetinum er komin ein annar møguleiki. Nú kunnu fólk hyggja at teimum sendingum, sum tey vilja, tá tey vilja. Á enskum eitur hetta ”on demand”, altso tá tú krevur tað ella hevur tørv á tí.
Gamlar sjónvarpsrásir brúka í dag internetið til at leggja sendingar út á, sum antin hava verið sendar ella fara at verða sendar. So kunnu fólk sjálvi velja, nær tey vilja hyggja. Hetta er ein tænasta, sum bara vindur upp á seg. Hon er somikið væl umtókt, at tað nærum ikki er neyðugt at endursenda sendingar í ”forskotnari veruligari tíð”.
Sjónvarpsrøðir
Og har tað er ein marknaður, skal onkur nokk finna út av at koma inn á hann. Soleiðis hevur eisini verið við sjónvarpi og interneti. Stroyming er við at gerast tað heilt stóra, og tað funnu tey hjá Netflix skjótt útav, tá upprunaliga virksemið hjá teimum, sum var at selja DVD-filmar við posti, minkaði. Í 2007 byrjaði Netflix at stroyma, og fyritøkan er í dag heimsins størsta tænasta av sínum slagi.
Tað finnast nógvar aðrar sjónvarpsrásir, sum stroyma eins og Netflix. Til dømis HBO og tað skandinavisk/enska Viasat. Tað, sum hesar rásir millum annað hava havt við sær, er at fólk seinnu árini eru farin av binge-hyggja eftir sjónvarpsrøðum. Altso hyggja at fleiri pørtum eitt kvøld ella ein dag, ja kanska einar 10-20 partar eitt vikuskifti.
Er hetta eitt tekn uppá, at fólk eru við at gerast býttari, spurdi Brian Due, marknaðarfrøðingur, á heimasíðuni Kommunikationsforum longu í november 2013. Svarið hjá honum var, at tað ikki er vist. Talan var bara um ein annan máta at liva uppá og undirhalda sær. Hann skrivaði, at tað at hyggja eftir fleri pørtum ”høvd í reyv” kundi í ein ávísan mun samanberast við hugdýping, har tú veruliga fekk tað við, sum tú vildi hava við, eins og tá tú lesur eina heila bók á tamb. Eisini vísti hann á, at fólk vóru sinnað at útseta sín tørv í eitt tíðarskeið, so tey á tann hátt kundu síggja allar partarnar út í eitt – til dømis, tá skandinavisku sjónvarpsrásirnar gera eina nýggja sunnukvøldskrimirøð. Tá velja summi at bíða, og so hyggja at øllum pørtunum á netinum út í eitt, tá teir eru tøkir. Hetta er ikki so býtt, sigur hann, tí tá fáa tey eina størri uppliving og meira við.
Tøknin er til reiðar
Í dag er tað soleiðis, at bæði tøknin og prísirnir eru somikið góð og góðir, at nærum øll her um okkara leiðir kunnu fylgja við. Tað ber til at stroyma sjónvarp á teldu, men eisini á snildsjónvarpi, og bíligasta internethaldið í landinum og eitt sjónvarp fyri undir 5000 krónur, er nóg mikið. Hetta hevur eisini havt við sær, at nógvir føroyingar bingja. Spyr tú rundanum teg, hvørja sjónvarpsrøð fólk hava sæð í seinastuni, so er ikki óvanligt at tú fært at vita, at viðkomandi hugdi eftir øllum 10 pørtunum av Narcos seinasta vikuskiftið (ca. 9 tímar), ella byrjaði upp á Reign í gjárkvøldið og át teir fyrstu fýra partarnar í einum. So vælkomin til bingju-øldina, og við góðari samvitsku.
(Hendan greinin varð upprunaliga prentað í Dimmalætting í januar 2016)


c: text/html

text:
Bill Justinussen og Jenis av Rana hava vegna Miðflokkin kært løgmann, Aksel V. Johannesen, fyri landsstýrismálanevndina. Miðflokkurin heldur, at løgmaður hevur brotið Stýrisskipanarlógini við at lýsa grein 14 stk. 2 í hjúnabandslógini at vera yvirtikin og lagt tað undir málsøki mentamálaráðharrans.
- Hvørki stýrisskipanin ella aðrar lógir heimila løgmanni ella løgmanni og donskum myndugleikum at taka avgerðir um yvirtøkur. Heldur ikki finnast lógarheimildir, ið geva løgmanni ella øðrum myndugleikum rætt at tulka ikki yvirtikin mál til yvirtikin at verða. Slíkar royndir at trumfa sín vilja ígjøgnum eru óhoyrdar í okkara demokratiska heimsparti og mugu metast at verða tað nærmasta vit í Føroyum eru komin valdsmisnýtslu siga Bill Justinussen og Jenis av Rana.
Midflokkurin heitir á landsstýrismálanevndina um at kanna og lýsa málið út í æsir, so øllum gerst greitt, at løgmaður her hevur sett seg yvir løgtingið og harvið hevur forbrotið seg móti evsta valdi føringa.

robotstxt: allowed

filter: keep


text:
Vida Akselsdóttir Højgaard er fødd í 1945 og uppvaksin í Kaldbak. Eftir realprógv frá Færøernes Mellem- og Realskole fór hon í bankalæru og tók handilsprógv í 1963. Sum Vida sjálv skrivar á heimasíðuni hjá Rithøvundafelagnum:
”Mítt høvuðsyrki hevur verið heima við hús sum savnandi miðdepil fyri familjuna, ein leiklutur, sum helst ikki er so høgt í metum nú á døgum, men sum fall mær náttúrligur. Ígjøgnum øll áttatiárini skrivaði eg javnan í bløðunum um kvinnumál, um heim, børn, skúla og samfelagsmál yvirhøvur, og onkur yrking sá eisini dagsins ljós. Um hetta mundið var eg eisini politiskt virkin og varð uppstillað fyri Fólkaflokkin til løgtingsvalið í 1988 og í 1991. Havi havt fleiri nevndarsessir, m.a í Barnaverndini í Havn, Felagnum Føroyar-Ísrael og Føroya Urtagarðsfelag, ið eg var við til at stovna, og í nýggjari tíð sum skrivari í Rithøvundafelag Føroya (2006-2008). Havi verið nakað úti á arbeiðmarknaðinum og har fingist við mangt ymiskt, frá flakavirki og kafeteria til at seta prestar upp fyri Landsverk. Í 1997 tók eg danskt skrivstovuprógv og prógv í enskum og starvaðist eftir tað í eitt ár fyri oljuvinnuna við at umseta føroyskt blaðtilfar til enskt.
Havi, so langt eg kann minnast, verið hugtikin av skrivaða orðinum og las sum barn og ung alt, eg fekk hendur á. Mína fyrstu yrking skrivaði eg sum tíggju ára gomul (hon var uppá rím). Havi altíð skrivað soleiðis av og á, sangtekstir, blaðgreinir, hugleiðingar og yrkingar. Í 2003 byrjaði eg at skriva bókina Mørk, sum er eitt slag av ævisøgu í skaldsøguhami, og á vári 2008 fór eg undir at savna yrkingar, ið stava frá tíðarskeiðnum fyrst í áttatiárunum og fram til okkara dagar.”
Mentunargrunnur Studentafelagsins hevur givið út:
Novemburmorgun. Yrkingar, 2008.
Mørk. Skaldsøga, 2005.


text:
Í november 2006 setti BankNordik á stovn sína egnu fastognarmeklarafyritøku, Skyn. Skyn fór undir virksemið í februar 2007 og virkar í tøttum samstarvi við kundaráðgevarnar í BankNordik. Skyn hevur sítt virksemi í hølum í Havnini, men er sjónligt í øllum deildum bankans.
Felagið miðar eftir at økja um gjøgnumskygnið og trúvirðið á føroyska fastognarmarknaðinum og marknaðarførir seg sjálvt undir virðisorðingini “álit, dygd, gjøgnumskygni og varandi kundanøgdsemi.” Millum annað hevur Skyn fingið í lag hvørja ferð at lata eina óhefta støðulýsing í sambandi við sølu og keyp.


text:
Ritan er ein nøktandi loysn
Tú hoyrir ikki Fugloyingar verða misnøgdar við verandi farleið, nei heldur hinvegin, eru vit sum nýta farleiðina sera væl nøgd við “Rituna”.
Tá ið borgarstjórin í Klaksvík, saman við virkisfúsnum svínoyingum skjóta upp at byggja “Rituna” um til eina bilferju – og at hetta kann gerast fyri 1,5 mill. gleppur ketan also av.
Fyri tað fyrsta, so vildi eg mett, at ein tørvslýsing eigur at verða gjørd, soleiðis at vit kunnu fáa at vita, um hetta veruliga er neyðugt. Eg haldi ikki.
Fyri tað næsta, so er ein útrokning, sum sigur 1,5 mill. møguliga røtt, men har er so avgjørt ikki tikin hædd fyri eyka krøv frá klassa og skipasýni – leigukostnaður fyri at hava annað skip siglandi ímeðan umbygging fer fram – atløguviðurskiftir, havnaútbygging vm.
Hetta er alt í kjalavørrinum av, at menn arbeiða miðvíst við at fáa ein rennistrong til Svínoynna, sum eitt alternativ til “Rituna”.
Fakta er, at “Ritan” er nøktandi til at røkja farleiðina til Svínoynna og Fugloynna og um nakað skulu verði gjørt við verandi skip, er at seta betri bógskrúvumegi í, soleiðis at hetta verður tryggari í samband við atløgu.
Mítt uppskot er, at ístaðin fyri at nýta orku uppá bilferju og rennistrong, eiga vit at arbeiða miðvíst við at byggja eina nýggja “Ritu”, sum hevur júst sama snið sum hendan, møguliga tveir metrar longri og góðan krana og maskinorku. Um fari verður undir hesa verkætlan beinanvegin, kann verandi “Ritan” nýtast til avloysaraskip hjá SSL og Fugloyarleiðin fær eitt nýtt tíðarhóskandi skip.
Minnist meg rætt, so segði ein byggikønur fyri mær, at ein vegleiðandi kostnaður fyri at byggja eitt nýtt skip er uml. 1 mill. fyri hvønn metur. Sostatt er talan um eina íløgu, sum svara til uml. 25 mill.
Hetta er uttan iva besta loysnin fyri land og fólk.
Símun Gullaksen


text:
Fiskimálaráðið og Høgni Hoydal, landsstýrismaður, hava verið undir ógvusligum trýsti seinastu tíðina, tí eitt veiðiloyvi varð flutt frá línuskipi til ídnaðarskip ímóti galdandi reglum. Orsøkin er serliga, at hann sjálvur kravdi Jacob Vestergaard, fyrrverandi landsstýrismann, frá í sambandi við eitt líknandi mál, sum endaði við eini átalu frá Løgtingsins Umboðsmanni.
Tað er eingin ivi um, at tað er skeivt atborið í Fiskimálaráðnum/Vørn, tá loyvið varð flutt. Tað hevur landsstýrismaðurin eisini sjálvur váttað, men hann heldur ikki, at hann skal frá av tí orsøk, hóast hann í síni tíð kravdi tað av Jacobi Vestergaard. Hann sigur seg ikki hava verið virkin í málinum á sama hátt sum Jacob Vestergaard.
Hetta er so ein politiskur spurningur og upp til Aksel Johannesen, løgmann, at gera av, ella at tað verður reist eitt misálit, sum við rættiliga stórari vissu fer at falla. Hetta við at reisa misálit, hóast sannlíkindini er lítil fyri undirtøku, heldur tó ikki altíð politikarum aftur – um ikki annað bara fyri at gera ónáðir.
Men Høgni Hoydal hevur veruliga ein keðiliga sak. Hann bað um ov nógv, tá hann bað um at fáa fráboðan um allar flytingar av veiðiloyvum, tí tað er vónleyst hjá einum landsstýrismanni at hava eyguni við. Hetta er ein umsitingarlig uppgáva, og tað er nokk eisini har vit fara at síggja avleiðingar. Aðalstjórin burdi sæð, at tað ikki var rætt at flyta loyvini, og Vørn burdi eisini greiðari sagt frá, at okkurt ikki ruggaði rætt. At Vørn umber seg við, at ráðið áður hevur kolldømt avgerð hjá Vørn um ikki at flyta loyvi frá lítlum til stórt línuskip, heldur ikki tá samanumkemur, tí tað er eitt heilt annað mál. Í aktuella málinum var flytingin millum línuskip til ídnaðarskip so himmalrópandi skeiv, at allar alarmklokkur burdu ringt.
Løgmaður koyrir við vissu ikki landsstýrismannin frá, men fer eftir eina frágreiðing frá Høgna Hoydal uttan iva at krevja avleiðingar – og tá standa oddafiskarnir í Vørn og Fiskimálaráðnum illa, og aðalstjórin má uttan iva hanga í klønum tráð. Vørn er hóast alt ikki meira ein sjálvstøðugur stovnur enn sum so, at hann hoyrir undir Fiskimálaráðið, sum hevur ein aðalstjóra, ið hevur skyldu at syrgja fyri, at samsvar er millum hugsunarháttin í sjálvum ráðnum og Vørn.


text:
DÝRGRIPIR ÚR GUDS ORÐI | ORÐTØKINI 1-6
Lít á Jehova av øllum hjarta tínum
Jehova hevur uppiborið, at vit líta fullkomiliga á hann. Týdningurin av navni hansara gevur okkum álit á, at hann er førur fyri at halda øll síni lyfti. Skulu vit styrkja okkara álit á hann, mugu vit biðja til hansara. Kapittul 3 í Orðtøkunum vissar okkum um, at Jehova fer at ’gera okkara gøtur rættar’, afturfyri at vit líta á hann.
Ein, sum er vísur í egnum eygum, ...
3:5-7
tekur avgerðir uttan fyrst at biðja Jehova um leiðbeining
lítur á seg sjálvan ella heimin
Ein, sum lítur á Jehova, ...
uppbyggir eitt tætt samband við hann, tí hann kannar Bíbliuna, grundar um tað, hann lesur, og biður
søkir sær ráð hjá honum og kannar bíbilskar meginreglur, tá ið hann skal taka avgerðir


text:
Sáttmáli er undirskrivaður um byggingina av nýggjari tilbúgvingarstøð í Eysturkommunu. Tilbúgvingarstøðin verður niðan ímóti høvuðsvegnum á gomlu ferjuleguni í Leirvík og verður 600 fermetrar til støddar.
Býráðið samtykti á seinasta býráðsfundi at fara í holt við byggingina, og í hesi vikuni varð sáttmáli undirskrivaður við KBH, El-Teknik og Zacharias Leitisstein, ið áttu lægstu tilboðini uppá ávikavist jørð-, kloakk-, betong-, timbur-, málara- og gólváleggingararbeiði, Zacharias Leitisstein uppá HVS- og ventilatiónsarbeiði, og El-Teknik uppá el-arbeiði, skrivar Eysturkommuna á heimasíðu síni.
Samlaði kostnaðurin av nýggju tilbúgvingarstøðini er mettur at verða 11.499.000 kr. Byrjað verður eftir ársskifti og eftir ætlan verður liðugt síðst í 2018.
Kelda og lesið meira HER


text: Birita Debes setti føroyskt juniormet og betraði seg yvir 3 sekund í 100 rygg, nú hon svam teinin í tíðini 1:10.30, á heimsmeistarastevnuni í Rom. Fyri meg sum venjara sá tað út sum um at hon ikki gav seg fult út, kanska vegna nervar og ósikkurheit um at svimja á langgeil. Men produsarin hjá italska sjónvarpinum helt tó so mikið um hennara undirvatnsfasu, at vit fingu nakrar fantastiskar sjónvarpsmyndir her á skíggjanum. Føroyska metið eigur Elspa Mørkøre, á 1:06.75, sum hon svam á EJM í Antwerpen, og Birita eigur so juniormetið á 1:13.76, frá Reykjavík International í januar. Birita hevur fyrst aldur til EJM næsta ár, og kann tá luttaka í tvey ár, áðrenn hon er ov gomul til juniorsvimjing.


text:
Dr. U16: HB og KÍ stríðast um steypið
FSF.fo skrivar: - Vit taptu móti HB fyrr í ár, so vit hava okkurt at hevna. Teir mugu nokk metast at vera ein lítil favorittur, men tó, hava okkara ein góðan dag, vinnur eingin á okkum, sigur Hjalgrím Elttør, ið saman við Petur í Gong stendur á odda fyri U16-liðnum hjá KÍ.
Tað er av álvara lagt upp til eitt veruligt brak á Tórsvølli leygardagin klokkan 16:00, tá finalan um Blaðberasteypið, ið er steypakappingin fyri Dreingir U16, skal spælast. Liðini í finaluni eru HB og KÍ. Enn ein klassikari millum Klaksvíkina og Havnina.
Teir reyðu og svørtu vóru eisini í finaluni í fjør, og tá gjørdist úrslitið ein sannførandi 4-0 sigur til HB ímóti NSÍ. At HB’ararnir aftur vildu í finaluna í ár, var als eingin ivi um, tá kappingarárið 2017 fór í gongd.
- Eitt av okkara málum hetta kappingarárið var at koma í steypafinaluna, og nú hetta málið er rokkið, sigur Jón Simonsen, venjari hjá U16-liðnum við dreingjum hjá HB.
Finalan um Blaðberasteypið verður á Tórsvølli leygardagin 26. august klokkan 16:00. Maðurin við floytuni verður Rani A. Skaalum.
(tekstur: nordlysid.fo)


text:
2. lið stórsigur í Miðvági
Við Jovan á odda spældi 2. lið venjingardyst móti MB í Miðvági. Heimaliðið hevði ikki stórvegis at bjóða uppá, og 11-1 stórsigurin kundi, um nakað, verið væl størri.
Byrjanaruppstilling: Ari í Haraldstovu; Fríði S. Joensen, Gunleif Magnusarson, Uni F. Nielsen, Niels Mouritsen; Hanus Nielsen, Bjarni Dalsgaard; Ásmund Hansen, Rói Hansen, Teitur Olsen; Hørður H. Johansen.
Eyka (allir komu inn): Jógvan Sigurd Hattarstein, Asjørn Heðinsson, Jákup Martin Weihe, Jovan Radinovic-Panic.
Veðrið var av tí allarbesta og nógvir áskoðarar høvdu leita sær oman á plenuna. MB spælir í ár í 3. deild og venjari er Valdemar á Løgmansbø. Okkara lið skal spæla í 2. deild, og venjari er Jovan Radinovic-Panic, sum eisini spældi nakrar minuttir í 2. hálvleiki.
Tá bert tveir minuttir vóru farnir løgdu vit okkum á odda. Hørður legði innfyri úr høgru og Ásmund setti pannuna undir. Og fáar minuttir seinni legði Ásmund upp, við fløtum innleggi úr vinstru og so kundi Rói seta fótin á til 2-0.
Miðskeiðis í 1. hálvleiki øktu vit til 3-0. Vit høvdu tá havt nógvar, stórar møguleikar, men triðja málið varð tó rættiliga heppi. Vit vunnu bóltin høgt uppi og hann endaði hjá Bjarna. Málverjin sá út til at hava kontrol á, men misti bóltin í netið.
Bjarni átti eisini málið til 4-0, og tá var einki hepni uppi í. Hann fekk bóltin serveraðan einar 20 metrar út og so plasseraði hann hann uppi í handara horni. Tá vóru einir 40 minuttir farnir.
Løtu seinni fingu vit 5. málið til hálvleikstðuna 5-0. Ásmund fekk bóltin frammi í vinstru síðu og spældi Fríða. Fríði trekti inn í brotsteigin framvið tveimum verjuleikarum og serveraði bóltin uppá tvør til Hørð, sum, úr tveimum metrum, kundi rulla bóltin í tóma málið.
Tað tók eina løtu at fáa hol á í øðrum hálvleiki, men í 63. minutti stóð 6-0. Vit spældu okkum ígjøgnum og so kundi Rói lata Ásmund bóltin og hann sveik ikki, men setti bóltin trygt í netið.
7-0 kom uppá sjálvmál. Aftur var tað Rói, sum kom ígjøgnum. Hann skuldi leggja inn fyri úr høgru síðu, men har var ein MB-leikari óheppin og taklaði bóltin framvið egnum málverja.
Heimaliðið fekk eitt mál, sum eisini var av tí tilvildarliga slagnum. Liðskiparin hjá MB fekk bóltin í okkara høgru síðu. Hann skuldi senda eitt innlegg innfyri. Hann rakti ikki væl, men bólturin smeyg sær yvir unga málverja okkara og beinleiðis í netið til 7-1.
Tveir minuttir seinni, í 77. minutti, øktu vit aftur. Jovan spældi djúpt til Hørð, sum, komin inn í brotsteigin, legði uppá tvørs til Hanus, sum setti bóltin í netið.
Tá 81 minuttir vóru farðir stóð 9-1, og aftur varð tað Hanus. Hesa ferð var tað Niels, sum fekk eina góða sending frá Teiti, og legði inn til Hanus.
Hørður skoraði so tvey tey seinastu, í 84. og 87. minuttir, til endaligu støðuna 11-1. Tað fyrr eftir avlevering frá Jovan og tað seinna frá Ásmund.
Alt í alt mugu vit staðfesta, at rættiliga stórur munur var á dygd og venjingarstøðu hjá liðunum báðum, sum eisini skulu kappast í hvør sínari deild komandi kappingarár.


text:
Restina av fyrra hálvleiki sótu gestirnir á so at siga øllum og komu sum oftast ímillum, tá vit royndu at spæla skjótt okkara millum. Vit gjørdu tað ikki lættari við at sløsa óvanliga illa við avleveringunum.
Fimm minnutir fyri hálva tíman var mál. Enn einaferð var Cieslewizc á skránni, tá hann burturúr ongum fekk tiltuskað sær eitt fríspark í vinstra borði. Súni Olsen hevði roynt seg eina løtu fyrr, men hesuferð var hann eirindaleysur, og sera hart og hegnisliga sendi hann bóltin í nærmasta horn uttan møguleika hjá dagsins manni, Teiti Gestsson, at bjarga. Frálíki Róaldur royndi seg við góðum skoti seks minuttir seinni, men nú var Teitur klárur og bjargaði.
Í 37. minutti var stanton aftur. Trongt var í brotsteiginum hjá B36 í eini hornastøðu, og tíverri fyri Símun Joensen fær hann høvdið á bóltin, sum fer flott í málið. Javnleikur og so hendi ikki meira í fyrra hálvleiki.
Seinni hálvleikur kundi ikki blíva verri enn fyrri. Tað bleiv hann ikki, men hann bleiv heldur ikki nógv betur. Vit royndu nú eitt sindur meira, men enn sum áður vóru gestirnir á okkum.
Okkara roynd at flyta liðið longur niðan, gav pláss í hinum endanum og við eitt nú Lawal, Gilla Sørensen og Lukasz, sum á dagsins B36-leikaralista var kallaður Cislenicz(?), hava grannarnir eitt drápuliga skjótt álop, ið fleiri verjur fara at hava trupulleikar av.
Teitur bjargaði einari góðari roynd frá Cieslewizc í 56. minutti og hevði eina stórbjarging, tá Róaldur royndi seg átta minuttir fyri leiklok. Har ímillum hevði Jógvan Rói, Santos og Andrew roynt seg. Ein av okkara royndum var enntá ruddað burtur av mállinjuni. So heilt galið var tað kortini ikki.
Beint fyri leiklok kom Jákup á Borg i sera góða støðu, men royndin fór á ein verjuleikara og til horna. Hartil hevði Fróði jú tann áðurnevnda skallaran beint við síðuna av. Hetta var í yvirtíðini.
Meira hendi so ikki, og tí endaðið dysturin sum hann byrjaði, við javnleiki. Ein javnleikur, sum vit tá vit taka samanum, eru nøgd við. Hinvegin, kunnu vit fáa janvleik við tílíkum spæli, sær ikki so galið út allíkavæl.
Kappingin er nú komin í gongd, og tað er super. Vit kunnu spæla nógv betur enn í dag, og tað fer helst at koma. Vit takka fyri í dag og gleða okkum longu til komandi vikuskifti, tá AB tekur ímóti úti í Vika.
HAGTØLINI
1. umfar - sunnudagin 10. mars 2013 kl. 15.00 í GundadaliHB - B36 1-1 (1-1)
1-0 Súni Olsen 25
1-1 Símun Joensen 37 (sjálvmál)
Liðið: Teitur Gestsson - Alex José dos Santos, Jóhan Troest Davidsen, Gunnar Haraldsen, Jógvan Rói Davidsen - Símun Samuelsen, Bárður Olsen, Fróði Benjaminsen (liðsk.), Christian R. Mouritsen, Kristin R. Mouritsen (Jógvan Skeel Nolsøe 69) - Andrew av Fløtum (Bárður J. Heinesen 82)
Óbrúktir eykaleikarar: Hans Jørgensen, Pál Mohr Joensen og Tróndur Jensen
Á beinkinum: Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort: Jógvan Skeel Nolsøe og Jóhan Troest Davidsen
Reyð Kort: ongin
Dagsins maður: Teitur M. Gestsson
Dómari: Dagfinn Forná
Hjálpardómarar: Jan á Líðarenda og Edvard Højgaard
4. dómari: Petur Reinert
Myndir: Rakul Hansen/HB


text:
Sangbólkurin KATA fer at framføra í Auluni á Finsen beint áðrenn jól. Hetta verður eitt kærkomið høvið, at leggja jólainnkeypið á hylluna eina løtu, og savna seg um vakra tónleikin hjá hesum frálíku songkvinnum. Tað eru nakrar av okkara fremstu kvinnuligu sangrøddum eru savnaðar í KATA.
Unn Patursson, Eyð Berghamar Jacobsen, Greta Svabo Bech, Guðrið Hansdóttir and Arnfríð Lützen teljast allar millum okkara fremstu songkvinnur, og í KATA hava tær allar funnið saman, hetta frálíka bland kom til sjóndar á meistarligu fyrstu útgávuni hjá teimum, ið kom út í fjør.
Man tosar í tónleikahøpi ofta um superbólkar, eitt nú The Travelling Willburys, Audioslave, Atoms for Peace og í føroyskum høpi Showmenn. Men tað er nokk ikki at taka munnin ov fullan at siga, at Føroyar í KATA hevur sín egna supersangbólk.
KATA hava gjøgnum árini javnan hildið jólakonsertir eitt nú í Kirkjum kring Føroyar, nú verður so høvið at uppliva tær í Auluni.


text:
Pedagogfelagið og lønardeildin í Fíggjarmálaráðnum fara aftur til samráðingar í morgin. Seinastu tíðina hava allir pedagogar verið í verkfalli, orsakað av, at tey krevja meiri í løn.
Jógvan Philbrow, formaður í Pedagogfelagnum, sigur við Kringvarpið, at tað er ilt at siga, um at partarnir eru komnir tættari at hvør øðrum, síðani seinastu samráðingar. Tað er møguligt at verkfallið heldur fram, um ongin hóskandi semja fæst, sigur Jógvan Philbrow. So verður møguliga eisini neyðugt við øðrum tiltøkum.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Nú fer tíðin at styttast til, at øll loyvir til at fiska renna út. Tað varð samtykt í 2007, og enn er ikki greitt, hvat skal koma í staðin. Allir teir, sum ætla sær at leggja planir fyri, hvussu teir skulu skipa seg, bíða við at gera íløgur og annað, tí so leingi fortreytirnar eru ókendar, ber ikki væl til at gera ætlanir, og eingin avgerð verður tikin um íløgur. Tessvegna hendir einki nýtt á hesum økinum.
Nú er so politisk ætlan um at leggja nýggjan fiskivinnupolitikk fram, sum skal avloysast av einum nýggjum á komandi nýttári. Tað í sær sjálvum er sera merkiligt: At hava eina skipan í eitt fjórðingsár, og so koma við eina aðrari. Enn er einki likið út um, hvat skal koma nú fyrsta dagin, og heldur ikki, hvat skal koma á nýttárinum. Harvið er eingin planlegging fyrrenn í fyrsta lagið komandi 1. január.
Hvussu verður nýggja skipanin?
Hava vit eina hilling á, hvat fer at koma? Sagt verður, at nú skal skipast soleiðis, at øll sleppa framat. Hvussu ger man tað? Um ikki nøkur ávís skulu peikast út, so má gerast soleiðis, at øll hava sama møguleika, og tað kann t.d. vera so, at tað er eitt ávíst tal av loyvum, sum vera galdandi, og so kunnu øll royna at útvega sær eitt ella fleiri. Tað er náttúrligt, at ein landsins myndugleiki hevur tað um hendi. So er tann stóri spurningurin: Hvør fær loyvi? Har mega so vera nøkur kriteriir fyri at fáa loyvi.
1. Skal tað vera tann fyrsti, sum biður um tað, og so tann næsti (først til mølle...).
2. Skal viðkomandi hava havt loyvi fyrr,
3. Ella skal hann júst ikki, tí hann hevur fingið sín part av køkuni?
4. Skal hann hava eitt fiskifar klárt, ella játtan um, at hann kann fáa tað?
5. Ella skal hann hava ávísa útbúgving, ella ávísar royndir innan økið?
6. Skulu loyvir verða givin fyri einki, ella skulu tey hava ávísan prís, ella skulu tey seljast til hægstbjóðandi?
7. Skal vera avmarkað, hvussu stórar og máttmiklar tær fyritøkur ella teir persónar eru, sum kunnu luttaka?
8. Skulu útlendingar avmarkast, hvussu teir kunnu vera við?
Um vit siga, at tann, sum fyrstur er at søkja, fær fyrsta rættin til tað, hann biður um, so kann tað kallast “rættvíst”, men hvussu verður tað af handfara? Neyvan er tað lætt at handfara. Eg vænti ikki, tað fer at bera til.
Fyri tað næsta: Skal ein hava havt loyvi fyrr? Um tað verður galdandi, so kann eingin nýggjur koma inn, og er ætlanin, at aðrir skulu fáa atgongd, so ber tað ikki til.
Fyri tað triðja: Skal ein ikki hava havt loyvi fyrr, so missa vit persónar og fyritøkur við nógvum royndum á økinum, og tað er óheppið.
Fyri tað fjórða: Skal ein hava eitt fiskifar klárt ella játtan uppá, at hann kann útvega sær eitt far til endamálið? Tað kann vera ein fortreyt, sum skal uppfyllast. Tað krevur so far ella kapital.
Fyri tað fimta: Skal ein hava ávísa útbúgving ella royndir á økinum? Fyri at fáa mest møguligt burturúr er best, at viðkomandi veit nakað um at reka fiskiskap skynsamliga, so tað kann vera skilagóð fortreyt.
Fyri tað sætta: Skulu loyvir verða latin ókeypis, hava ávísan prís ella latast til hægstbjóðandi? Um tey verða latin ókeypis, verður skjótt at avseta tey loyvir, sum tað sær best út fyri at tjena væl í løtuni, men í fiskivinnu kunnu viðurskiftini broytast nógv. Har tað ikki í løtuni sær út til at fáast nakað serligt burturúr, koma helst at liggja eftir. Skal tað góðtakast, ella skal verða roynt at avseta tey eisini? Samfelagsliga kann tað vera rætt at fáa tann fiskin við. Vit vita, at t.d. upsi hevði neyvan verið veiddur og havt tann týdning í dag, um ikki upsaveiðan hevði verðið stuðlað í sínari tíð. Tað vil siga, at prísurin fyri loyvini kann vera ymiskur. Skal tað so kanska verða soleiðis, at loyvini verða seld á uppboði til hægstbjóðandi? Um so skal vera, so verða tað tey sterkastu, sum koma framat, og helst eingin annar, men tað ljóðar, at tað verður ikki politiskur vilji til tess.
Fyri tað sjeynda: Hvussu skal avmarkast, at loyvishavarir ikki verða ov sterkir, so teir kunnu “dominera” eina vinnu? Vit vita um “antitrust” lógir aðrar staðir, so tað kann hyggjast eftir, hvussu tær virka, men har skal ansast eftir, at tað ikki gongur út yvir, at fyritøkur sleppa at planleggja rationelt fyri at effektivisera seg. Tað er neyvan lætt at ansa eftir.
Fyri tað áttanda: Hvat við útlendingum? Tað verður ofta havt á lofti, at mangastaðni koma útlendingar at gera íløgur í einum landi. Teir drena møguleikarnar eina tíð, so ríma teir aftur, og landið hevur fingið lítið burturúr, og kanska umstøðurnar aftaná eru bert verri, tí gagnnýtingin hevur verið yvirdrivin. Hetta er óivað so mangastaðni, og tí eigur at ansast eftir hesum, serstakliga har tað er høvuðsvinnan í landinum, sum talan er um. Tað er torført at sleppa undan “strámannavirksemi”, men tað eigur at roynast. Ofta hava
slíkar fyritøkur eina søludeild ella eitt sølufelag, har møguligt yvirskot fer í. Eitt slíkt sølufelag eigur at hava heimstað í landinum, har tað virkar, og verður skattað har.
Táið hetta alt er sagt, so kann sigast, at tað ikki er lætt at stýra einari fiskivinnu á skilabesta hátt. Óivað er best at at hava ta skipan, sum er galdandi, og tillaga hana so væl sum møguligt til júst tíðina, sum er nú. Hon má eftirkannast javnliga, t.d. fimta hvørt ár, tí umstøðurnar broytast alla tíðina.
Fiskastovnar
Vit hava nú í fleiri ár veitt umleið 100.000 tons av botnfiski og 400.000 tons av uppsjóvarfiski við Føroyar. Og tað sær út til, at tað er tað, vit kunnu veiða undir Føroyum. Hetta talið svingar sjálvandi nakað, men tað liggur har um. Kunnu vit økja um hetta talið? Tað kunnu vit kanska, men vit hava fingið meira og meira fyri hesa vøru, so tað gongur rætta vegin.
Tað verður sagt frá fiskifrøðini, at vit eiga at minka um veiðina, serstakliga eftir nøkrum botnfiskasløgum, tí vit yvirfiska tey. Fiskifrøðin skal siga, hvat er best fyri, at stovnarnir eru so stórir sum møguligt, og ikki hvørjar fylgjur, ið avmarkingar kunnu hava fyri partar av samfelagnum. At skerja fiskidagar t.d. 30% kann gera, at tað loysir seg ikki at fara út at fiska, og harvið skerjir man 100%, sum tó ikki var tilætlað. Vit nærkast einum punkti, har hetta kann henda. Tá kann tað vera, at tað er gott fyri fiskin, men ikki fyri teir, sum royna eftir honum. Vit skulu eisini minnast til, at vit ikki eru førir fyri at byggja ein fiskastovn upp, tí tað eru viðurskiftir í sjónum, sum vit ikki hava tamarhald á enn. Fiskifrøðingar sjálvir siga nú, at føðin til fiskin í sjónum hevur størri ávirkan á stovnarnar enn veiðan. Tí eigur ikki bert at lurta eftir fiskifrøðini, men eisini taka atlit til onnur viðurskifti.
Stongdar leiðir
Eitt annað, sum forsømt verður frá politiskari síðu, er at fylgja við økjum, sum stongd eru fyri veiðu. Tað eru øki, sum hava verið stongd í áratíggjur, uttan at kanna nóg væl, hvør ávirkanin hevur verið. T.d. hevur eitt øki verið stongt norðanfyri, tí upsin, sum har fekst, var ov smáur, so hann skuldi sleppa at vaksa seg stóran, men hann er smáur enn, hóast økið hevur verið stongt eini 30 ár. Tað merkir, at upsin er har, meðan hann er smáur,og fer aðrar staðir, táið hann
verður størri. Hetta sæst aðrar staðir, ikki bert við Føroyar. Føroya Banki er annað dømi um friðing, sum onga meining hevur. Hann hevur verið friðaður fyri troling síðani 1984, og har er framvegis eingin toskastovnur, bert nakrir fáir fiskar, verður sagt frá Havstovuni. Tað hava verið stongd økir eystanfyri Nólsoynna og vestur úr Mykinesi í mong ár. Nú hevur verið royndarfiskað við partrolarum við skiljirist, og uttan rist fyri at kanna, um tað ber til at fáa nakað av størri fiski og sleppa undan tí smáa, og hetta eydnaðist rættiliga væl. So skuldi ein trúð, at so helt royndin fram, men eg hoyri einki til, at tað verður gjørt.
Eg haldi, at tilráðingin frá ICES er ikki altíð so røtt fyri Føroyar, partvís tí teir gera tilráðingarnar, sum um vit hava eina kvotuskipan, meðan vit veiða sambært fiskadagaskipan. Eg kann taka eitt dømi um tilráðingina til upsaveiðina frá ICES. Frá 1978 til 2006 (29 ár) lá tilrádda veiðan eftir upsa við Føroyar næstan øll árini undir tí, sum varð fiskað. Eftir tí skuldu vit havt niðurfiska stovnin í stóran stíl, men tað bar til at fáa somu nøgdina hvørt ár. Vit skuldu sambært ICES havt fiskað umleið 10.000 tons minni hvørt ár, og høvdu harvið fingið tað minni í inntøku. Um vit høvdu fingið meira tey seinni árini, um vit høvdu havt fiskað minni tey fyrru, ivist eg í.
Tað verður framvegis rátt til at avmarka útróðrarflotan. Eg haldi uttan at vita tey neyvu tølini, at hann er minkaður niður í ein lítlan part av, hvat hann var fyri nøkrum árum síðani. Eg haldi, at tað hevði verið forsvarligt at sloppi útróðrarflotanum næstan undan avmarkingum, tí so fáir eru eftir, og hvussu nógvir tíma at halda fram við útróðrinum við tí samfelagi, vit hava í dag?! Onkur sigur, at hvat so, táið nógvur fiskur verður at fáa, so loysa nógvir og fiska alt ov nógv. Lat teir fiska, tí so fáa nøkur væl burturúr eina tíð, og táið minni er at fáa, so halda teir uppat. Eg haldi, tað hevði regulera seg sjálvt.
At enda vil eg siga, at fiskimenn vita skjótari, hvat fyriferst á fiskigrunnunum enn fiskifrøðingar. Teir seinnu arbeiða eftir langtíðar málistokki, sum kann vera gott, men fiskimenn hava brúk fyri at laga seg eftir viðurskiftunum, sum eru galdandi her og nú.
Og so haldi eg, at politikkarnir eiga at stinga út í kortið, hvussu teir vilja, at fiskivinnan verður rikin, og so lata embætisfólkið kanna eftir, hvussu politisku ætlanirnar kunnu gjøgnumførast, og ikki umvent.


text:
Almenningurin hevur ikki rætt til innlit í virksemið hjá Vágs Ítróttarráð. Tað hevur Løgtingsins Umboðsmaður gjørt av
“Av tí, at Vágs Ítróttarráð sambært hesum ikki er at rokna sum ein partur av almennu (kommunalu) fyrisitingini, men er ein sjálvsognarstovnur, kann eg ikki viðgera klagur um Vágs Ítróttarráð. Eg fái sostatt ikki hjálpt tykkum við hesum málinum og geri tí ikki meira við tað.”
Tað er niðurstøðan hjá Løgtingsins Umboðsmanni upp á klagu frá Dimmalætting, sum kærdi um avgerðina hjá Vágs Ítróttarráði at nokta innlit í samskifti millum ráðið og eigaran av eini betongblandistøð, sum stóð á økinum, har ein marghøll nú verður bygd.
Vágs Ítróttarráð mátti keypa støðina frá eigaranum, men vildi ikki upplýsa keypskostnaðin og hvør rindaði fyri støðina – antin tað dýrkaði Marghøllina ella kommunan keypti støðina.
Dimmalætting vísti í hesum sambandi á, at Vágs Býráð í 2015 gjørdi av at yvirtaka Vágs Ítróttarráð 1. januar 2016. Kommunan yvirtók tá eisini alla skuldina og umfíggjaði hana. Í kommunustýrisskipanini hjá kommununi, sum er samtykt á býráðfundum 30. januar og 8. mars 2017 velur kommunan eisini allar fimm limirnar í ráðnum – og tað er sambært grein 2 í viðtøkunum fyri ráðið.
Men nevndin í Vágs Ítróttarráð hevur eftirfylgjandi sjálv broytt viðtøkurnar. Tað hendi 16. mars í ár, ella umleið eina viku eftir at kommunan hevði samtykt sína kommunustýrisskipan. Tá gjørdi ráðið av sínum eintingum av, at umboð fyri fótbóltin velja trý umboð, Vágs Skúli eitt og kommunan eitt umboð.
Tískil er tað enn loyniligt hvussu nógv ítróttarrráðið rindaði fyri betongblandistøðina, um hetta dýrkar prosjektið við Marghøllini ella um kommunan hevur rindað fyri tað.


text: Løgið sum eingin skrivar um nakra niðurstøðu, nú eftir at FINA í síðstu viku testaði nakrar av draktunum umaftur, av tí at framleiðararnir kravdu at tær skuldu kannast undir umstøðum sum minntu um tá ið svimjari var í draktini. Tað vil siga at tær skuldu strekkjast út, heldur enn bara at kannast óstrektar. Tað nærmasta eg her og nú komi eini útmelding, er at BlueSeventy á bloggu síni her 1. juni sigur at draktirnar hjá teimum stadigvekk ikki eru á listanum yvir góðkendar draktir, men at tey enn vóna at tað er ein feilur. Tey lova eitt ‘update’ um støðuna mikudagin kl 13 PST.


text:
Navn: Reyði úr Djúpadali
Skrásetingar nr.: FR08101
Folaður: 16. mai 2008
Kyn: Hestur - geldur várið 2016
Litur: Reyður við ljósum faksi og tagli
- Hevur litgenini ee -- toto
Stongmát: ?
Sinnalag: Róligur og góður at fáast við.
Eigari: Búi Holm - Bø
Fortíð: Hann varð folaður í Djúpadali hjá Tórstein Holm.
Tá hann var 2 ár varð hann fluttur úr Djúpadali, so hann ikki gekk saman við mammuni og systurini meira. Síðani tá hevur hann verið í røkt ymsastaðni - mest í Tórshavn hjá Onnu Louisu og seinast í Haraldssundi hjá Brandur í Kongsstovu.
Feb. 2013 seldi Tórstein hann til Onnu Magnussen í Lamba.
Heystið 2013 seldi Anna Reyða til Irdi Petersen.
Várið 2016 varð hann seldur aftur til Onnu.
Mai 2016 varð hann seldur til Búa Holm úr Bø
Avkom:
Iris - FR13106
Daniella - FR14108
Sif - FR16104


text:
Ari av Rana
09.01.2018 - 15:16
Tíðindi > Samfelag & Politikkur > Kommunalpolitikkur
Javanaðarflokkurin í býráðnum á Tvøroyri hevur í dag latið kunningarskriv, har tey finnast at hørðu krøvunum hjá minnilutanum.
Skrivið ljóðar soleiðis:
Okkara valbólkur, Bjarni Hammer, Súsanna Bertholdsen, Kristina Roest og Bogi Johannesen, hava fundast við minnilutan í býráðnum, Kristin Michelsen, Anitu Vibergsdóttir og Alva Mortensen, um at velja nevndirnar hjá Tvøroyrar býráð av nýggjum á komandi býráðsfundi.
Minnilutin hevur í dag: Borgarstjóran, varaborgarstjóran og formannin í fíggjarnevndini. Umframt, at minnilutin varðveitir áður nevndu sessir, hevur núverandi meiriluti bjóðað minnilutanum at fáa einnevndarsess afturat. Meirilutin tilskilar sær hereftir formanssessin í teim’ 4 nevndunum, sum eru eftir.
Minnilutin er tó ikki nøgdur við tilboð okkara; tey krevja 3 nevndarformenn, borgarstjóran og varaborgarstjóran. Hetta ber sjálvandi ikki til og kunnu vit sum meiriluti ikki góðtaka slík krøv, ið eru alt annað enn rættvís.
Tá nývalda býráðið varð skipað á fundi 29. november 2016, fingu javnaðarumboðini einki bjóðað. Vit hava sitið uttanfyri alla ávirkan og í veruligari andstøðu síðan valið.
Táverandi meiriluti valdi henda leistin. Núverandi meiriluti ynskir tó ikki at føra tílíkan politik. Vit vilja brúka allar tøkar kreftir, tí vit vilja tað besta fyri Tvøroyri.
Tí hava vit bjóðað minnilutanum at vera við.
Fýra sessir til minnilutan og 4 sessir til meirilutan.
Við vón um nýggjar og enn bjartari tíðir!
Vinaliga
Bjarni, Súsanna, Kristina og Bogi


text:
Ummæli av "Seyðabókini" eftir Robert Joensen, savnað og givið út av nýggjum hevur Jonhard Mikkelsen, Forlagið Sprotin
Vit lógu kvirr sum mýs undir leivdunum av einum vøllgarði uttan fyri garðarnar suðuri í Dali, mamman, bróður og eg sum óviti um 5 ára aldur. Mamman teskaði fyri at hava okkum friðarligar. Altíð er drúgt hjá óvitanum at bíða, men við eitt var seyður har, minnist høvdini á ónum fyrst daga undan. Tær skiftivís gingu og smárunnu, og nakað aftaná komu rakstarmenninir báðir, abbin var annar, hin minnist eg ikki, hvør var. Hund minnist eg ongan, helst tí vit dagliga gingu millum hundarnar í túnunum, meðan seyðarakstur høvdu vit ikki verið við til áður.
Tá ið seyðurin var farin framvið, reistust vit og fóru kúrr aftaná. Ivist ikki í, at mamman hevur hildið okkum aftur fyri ikki at órógva raksturin. Vit komu tvørtur um eitt uppkleyrað øki við grindina, har neytini um kvøldarnar stóðu og bíðaðu eftir at sleppa heim.
Uttan nakað fór seyðurin í rættina. Ikki fyrr enn í rættini minnist eg lombini, serliga av tí, at meðan ærnar skuldu hagreiðast, vórðu tey skild frá í ein part av rættini fyri seg. Eg var spentur at síggja lombini fara um trongu lambasmoguna aftur í hagan, men at tey fóru út um smoguna, minnist eg ikki.
Hetta var eitt av minnunum, sum klárt runnu fram fyri meg, tá eg grammur las endurprentaðu seyðabøkurnar hjá Robert Joensen, ið Jonhard Mikkelsen hegnisliga hevur savnað og givið út í bókina við heitinum "Seyðabókin" á forlagnum Sprotanum.
At lesa tekstin hjá Roberti er sum at vera í bóndans garði norðuri í Vági og hoyra prátið um rakstrarlíkindi, seyð, hundar, um góðar og ringar løtur í sambandi við rakstur, um gott og minni gott kjøt og mangt mangt annað.
Robert hevur verið ein framúr eygleiðari og sera nágreiniligur. At hann hevur dugað væl at eygleitt og at fest tað á blað, sæst nógvar staðir í bókini, m.a. við at hann vísir á, at við at taka í ullina á livandi seyði, koma blóðmeltingar á krovið, at áseyður, sum er væl fyri um heystið, lembir oftari tvey, samanborið við um áseyð í minni góðum standi, og at ervaseyður hevur skarari litir enn seyður, sum hevur gingið í heiðalendi.
At fólk, sum fáast við seyð, hava tikið nógv av tí, ið Robert skrivaði, til sín er greitt. Trúgvin uppá at reyður seyður er betur enn annar seyður er týðilig enn í dag, og er Robert nokk ein av keldunum til hennara. Tað sama er nokk við uppáhaldinum um, at veðurlomb, sum hava horn við rundum tvørskurði, hilnast betur enn veðurlomb við røðutum hornum, t.e. kantutum tvørskurði. Arvafrøðin sigur okkum í dag, at rundur tvørskurður hongur saman við blandingi av tveimum ymsum sløgum av “røðutum hornum” (enskt: hybrid).
Í nøkrum førum sæst greitt, at Robert hevur fingið meira at vita so við og við sum hann skrivar og gevur út nýggjar bøkur. T.d. skrivar hann tíðliga um “vørtu” hjá gimburlambi. Seinni skrivar hann, at “hetta er gott fyri spinanum” “verður sagt bæði um gimbur- og veðurlomb”. Og uppaftur seinni vísir hann á, at spini verður nýtt í samband við gimburlomb. Spini er jú sama orð sum “spene” í øðrum norðurlendskum málum, og er sjáldan at hoyra nú.
Sambært Robert var arbeiðssetningurin í bóndans garði norðuri í Vági á heysti at fletta 10 tummað lomb aftan á dagsins verk. Tað ljóðar mær at vera nógv. Sambært áðurnevnda abba mínum, sum var nógv uppi í St. Dímun sum yngri, so var setningurin at fletta 6 lomb á St. Dímun eftir dagsins verk, men eg minnist ikki at siga, um tey tá vóru tummað ella ikki.
Umframt nýggju myndirnar við myndateksti eru einastu broytingarnar Jonhard hevur gjørt, at hann hevur sett einstakar orðalýsingar afturat teimum hjá Roberti, og tá eru orðalýsingarnar tiknar beinleiðis úr Móðurmálsorðabókini. Stak henti leitorðalistin seinast í bókini er eisini nýggjur.
Við orðalistunum kundi Jonhard verið farin eitt lítið sindur víðari við at lýst viðkomandi orð og hugtøk enn betur, sum til dømis “varg” og “mør”, sum fólk stundum hava ilt við skilja. At upplýst, at tey merkja “úlvur” og “tálg”, hevði gjørt tað lættari at nýtt hesi orð rætt. Eisini sakni eg vøkru orðini/ orðingarnar “at brynna” og “at vera á blessmanna”/”at blesma” í listunum, tey merkja “at geva krýatúrum vatn”, (kemur av orðinum brunnur), og at “ærin stendur fyri brundinum”.
Nøkur hjartasuff havi eg. Eggjastokkur er betur nevndur á føroyskum sum "eggjarót" bæði hjá konu og ær, og lívmóður á seyði sum lambsmóður. Í greinini um bismaran hevði verið passandi at greitt frá um "snarið". "Tað ríður um snarið" er kent orðafelli, snarið er bandið sum bismarin vigar um. Um eg havi skilt tað rætt, so verður liturin á seyði lýstur framanifrá og oftast bara við 3 brigdum. Tað vil siga, at lambið ovast til høgru á síðu 58 hevði eg lýst soleiðis: múllit, eyglit og hølsut (og bakhvítt) veðurlamb.
Robert lýsir seyðahaldið, sum tað var Norðuri í Vági (Klaksvík), serliga í Uppsølum fyri knappari øld síðani ,so væl og breitt, at illa ber til at koma afturumaftur. Tí rokni eg ikki við, at nakar fer at lýsa seyðahaldið, sum tað var syðri á í Føroyum. Tí haldi eg, at tað hevði passað seg væl at havt nøkur brot í Seyðabókini um tað, uttan at tað skuldi gjørt seg nakað petti inn á verkið hjá Roberti, bara tað var greitt, hvat var nýtt, og hvat var frá Roberti.
Gomlu myndirnar í Seyðabókini eru væl valdar, tær lýsa umhvørvið sera beinrakið, har ung og gomul savnaðust á rættunum. Myndin á s. 28 - 29 dregur fram minni, tá eg saman við flest øllum óvitunum í bygdini var úti í Rætt í Nólsoy fyri hálvari øld síðani, har vit føldu okkum sum rættar menn, tá ið vit hjálptu til við at fáa lombini til seyðamannin at marka.
Myndin á s. 116 sigur eina góða søgu. Eg dugi ikki annað at síggja, enn at menninir standa høviskliga og bíða eftir, at konan skeinkir teimum í glasið. Um tað er prestakonan inni á Nesi, sum skeinkir, veit eg ikki, men tað sær út til, at hon hevur skonkt fyrr.
Nýggju myndirnar eru ikki minni væl valdar, og tær vísa, at myndafólkini við nærlagni og kærleika til evnið hava tikið myndirnar, tað er næstan so, at tú luktar seyðin og hoyrir lombini jarma. Tað sama má sigast um nýggju tekingarnar, sum Archi Black hevur teknað, tað er sum um kjøtið liggur á borðinum framman fyri tær, og tú undrast, hví kjøtið ikki luktar.
Men so kemur tað til oyramerkini, sum standa teknað á síðu 39 og 41 (avrit úr Føroysku orðabókini). Ikki er gott at vita hjá tí, sum ikki kennir nógv til seyðahaldið, at markini eru teknað, sum eru tey sædd aftanifrá. Og góðu myndirnar av nýmarkaðu lombunum (s. 37 og 38) hjálpa ikki, tí tær eru tiknar frammanifrá! Sami feilur er tíverri eisini í aðrari nýútkomnari bók um seyð.
Seinastu 25 - 30 árini er nógv broytt. Óvitar síggjast næstan ikki á rættini heldur enn lundi á jólanátt, fjúsið hjá monnum er vorðið vátt, hagreiðingin er nógva staðir væl skipað, og eru tí blóðmeltingarnar á krovunum fækkaðar í stórum, men tíverri kemur tað oftari og oftari fyri, at heilar rættir av seyði verða royttar á heystardagi og nógvar bygdir manna í dag ikki fjallskipan. Soleiðis broytist alt við tíðini. Roknast kann við, at komandi árini koma at henda enn størri broytingar, men tað er ein onnur søga, og krevur aðrar bøkur.
Takk fyri Jonhard, at tú hegnisliga fekk givið bøkurnar hjá Roberti út í einum. Hetta verður bók, sum kemur at verða nógv slitin av øllum, sum hava áhuga og gleði í seyðahaldinum. Eg ivist onga løtu í, at um Robert var okkara millum í dag, hevði hann glett sum um verkið. Eg gleðist um hetta vælaverkið, sum kemur at standa væl fyri millum okkara bøkur.
Gunnar Bjarnason
Les meira
Les minni


text:
26 ára gamli kollfirðingurin hevur skrivað undir ein eitt ára langan sáttmála.
Í 2008 leikti Arnar, bert 16 ára gamal, fyrstu ferð fyri besta liðið hjá okkum. Árið eftir bleiv tað til tríggjar dystir. Frá 2010 hevur Arnar verið fast tilknýttur bestaliðshópinum hjá okkum, og hevur hann til samans leikt 193 dystir og skotið 16 mál. Í ár bleiv tað til 25 dystir og eitt mál.
Arnar er ein sera skilagóður og hart arbeiðandi miðvallari. Eisini kann hann røkja øll tey fremstu plássini. Við sínum 10 ára royndum, har av tvey meistaraheitir og tríggjar steypasigrar, er Arnar ein sera týðandi leikari fyri okkum, bæði á og uttanfyri vøllin gongur hann á odda.
Vit gleða okkum til enn eitt ár við Arnari á liðnum, og ynskja hon allar bestu eydnu í 2018.


text:
Orð: Maxwell N. Cornelius
Lag: James McGranahan
Týtt: Victor Danielsen
Upprunaheiti: Sometime we’ll understand
1. Ein dag, ein dag – um ikki fyrr,
so tá eg standi honum hjá –
er skilligt alt, ið hjartað spyr;
Guds veg, Guds ráð eg skilji tá.
Niðurlag: Tí líti eg hvønn dag á teg,
eg óttist ei, tú ert mær hjá;
ja, sjálvt á myrkum, tungum veg
eg syngi: Eg skal skilja tá!
2. Eg knýti aftur slitin bond
og hálvgjørt verk skal fullført sjá;
ei gátum hýsa Himlalond,
nei heilt, áh, heilt eg skilji tá!
3. Eg skilji, hví ei sól, men nátt
lá yvir tí, eg ynskti ná,
hví gleðin kom – og fór so brátt,
ja, alt, áh, alt eg skilji tá!
4. Hví tað, eg vildi halda fast,
úr hond mær gleið og veik mær frá,
hví vónin sveik, og ætlan brast –
har uppi, eg skal skilja tá.
5. Gud læsir upp, hann leiðir best;
og alt, ið kámt mín trúgv her sá,
skjótt skoðar eygað táraleyst –
ja, uppi har, eg skilji tá.


text:
27. PARTUR
Hvussu kann bókasavnið í ríkissalinum koma okkum til nyttu?
Kundi tú hugsað tær at kannað okkurt nærri og fingið størri kunnleika um Bíbliuna? Vilt tú vita meir um eitt ávíst skriftstað, ein persón, eitt stað ella okkurt annað, sum er nevnt í Bíbliuni? Ella hevur tú spurt teg sjálvan, um Guds orð kann hjálpa tær við onkrum, sum tú ivast í? Ger so eina rend inn á bókasavnið í ríkissalinum.
Tað er ein hjálp, tá ið vit vilja kanna ymiskt. Tað er ikki líkt til, at tú eigur allan bíbilska lesnaðin, sum Jehova vitni hava givið út á tínum máli. Men á bókasavninum í ríkissalinum finnur tú tað mesta av tí, sum er givið út í seinastuni. Har eru kanska eisini fleiri bíbliutýðingar, ein góð orðabók og onnur hent uppslagsverk. Áðrenn og eftir møtini stendur tær frítt at nýta tað, sum er á bókasavninum. Um ein telda er har, so er Watchtower Library helst á henni. Tað er eitt telduforrit við eini rúgvu av okkara lesnaði, og har eru eisini leitingarmøguleikar, sum eru lættir at brúka, tá ið tú skalt kanna eitt evni, eitt orð ella eitt skriftstað.
Tað er hent hjá næmingum á møtinum Okkara kristna lív og tænasta. Bókasavnið í ríkissalinum kann koma tær til nyttu, tá ið tú skalt gera uppgávur. Umsjónarmaðurin fyri møtið stendur fyri bókasavninum. Tað áliggur honum at syrgja fyri, at nýggjasti lesnaðurin er tøkur, og at hann er væl skipaður. Hann ella tann, sum lesur Bíbliuna við tær, kann vísa tær, hvussu tú finnur upplýsingarnar, sum tú hevur brúk fyri. Tó er ikki lov at taka bøkur við heim. Og vit mugu sjálvsagt fara væl við bókunum og ikki skriva í tær.
Bíblian sigur, at skulu vit ’vinna okkum kunnskap um Gud’, mugu vit vera villig at leita eftir honum „sum eftir dýrgripum“. (Orðtøkini 2:1-5) Bókasavnið í ríkissalinum kann hjálpa tær at leita.
Hvat er til taks á bókasavninum í ríkissalinum, sum kann hjálpa okkum at kanna ymiskt?
Hvør kann vísa tær, hvussu tú kanst brúka bókasavnið?


text:
Vertirnir komu framum við sera góðum máli tá 12 minuttir vóru leiktir. Uppskriftin hjá teimum er einføld men góð. Ein langur bóltur út á veingin, sendur hann inn til Klæmint A. Olsen. Hann var knappari enn okkara verjuleikarar, og so varð støðan 1-0.
Vit komu betur við sum fyrri hálvleikurin gekk. Símun, Sebastian og eisini okkara nýggi maður, Alexandar Stankov, vóru ágrýtnir. Beint fyri hálvleik bleiv Einar Tróndargjógv rikin av vøllinum fyri eina vandamikla takling.
Vit løgdu meira fyri í seinna hálvleiki og spendu álopsbogan. Sebastian Pingel, Ári Mohr Jónsson og Símun Samuelsen, royndu seg til fánýtis.
Pól Johannus Justinussen kom í sera góða støðu eftir NSÍ kontra, men helst hevur okkara verja órógva so nógv, at royndin hjá honum fór framvið. Men, vit komu ikki longur og megnaðu heldur ikki, í triðu royndini, at skjóta mál í Eysturoynni.
Eitt sindur irriterandi tendensur vit eru komin í. Vónandi loysnar hetta so hvør og sunnudagin komandi verður aftur ein møguleiki Tá kemur Víkingur á vijan í Gundadali.
KOYR Á, HB!!!!
HAGTØLINI
Effodeildin, 5. umfar sunnudagin 23. apríl 2017 kl. 15.00 við Løkin
NSÍ – HB 1-0 (1-0)
Liðið: Teitur M. Gestsson – Ári Mohr Jónsson, Bartal Wardum (Poul Thomas Dam), Johan Troest Davdisen (liðsk.), Jógvan Rói Davidsen, Símun Samuelsen (Adrian Justinussen 83), Tróndur Jensen, Martin Bergvold, Sebastian Pingel, Levi Hanssen (Ari Mohr Olsen 86) og Alexandar Stankov
Óbrúktir eykaleikarar: Mattias Lamhauge - Dánjal Pauli Lervig, Heri H. Mohr og Hjalti K. Djurhuus
Á beinkinum: Sigríður Clementsen, Rasmus Nolsøe, Uni Nielsen og Heðin Weihe
Dagsins maður: Sebastian Pingel
Dómari: Eiler Rasmussen
Hjálpardómarar: Andrew Christiansen og Andreas Petur Hansen
4. dómari: Petur Reinert


text:
Ein fólkaatkvøða skal siga, hvørt Bretland skal vera inni ella úti. Valstríðið er byrjað og skotgrøvirnar eru grivnar. Nógvir prominentir politikkarar hava sett sína striku í sandin og argumenterað fyri síni støðu. Sum altíð í slíkum kampanjum, so er alt prátið ógvuliga politiskt. Orð sum handilsavtalur, samráðingar og búskapur verða dúgliga brúkt, men tað er torført at fáa fólk at seta tíð av at lurta, tí tað er milt sagt ein óáhugaverd diskussión fyri tey flestu. Kjakið og prátið er ov háfloygt. Eitt stað, har ið prátið hinvegin ikki er háfloygt, men ógvuliga veruligt og ópolerað, er í landnyrðingshorninum av Skotlandi, í fiskivinnubýunum Peterhead og Fraserburgh. Har er millum lítil og eingin ivi um, hvat fiskimenn fara at atkvøða: Bretland skal langt út úr ES! Tó eru ósamdar røddir eisini at hóma ímillum rópini
Peterhead og Fraserburgh
Tveir lutfalsliga evarska lítir býir í Aberdeenshire, við góðum 18.000 og 13.000 íbúgvum, ið eru vælkendir í Føroyum, serliga av sjómonnum.
Sunnanfyri Skotland eru tað neyvan fleiri, ið kennast við býirnar, hóast teir teljast millum størstu fiskivinnubýir í Bretlandi. Kanska teir størstu. Teir fáa ikki nógva umtalu í fjølmiðlum, tí vanliga hendir ikki nógv annað enn tað, ið hevur við fiskivinnu at gera, og tað hevur lítlan áhuga millum fólk. Fiskivinnan telur minni enn 1% av samlaða bretska BTÚ, og tí hevur hon eisini lítlan áhuga millum politikkarar. Samlaða talið av fiskimonnum í Bretlandi er eisini fallandi, ið eisini hevur eina neiliga ávirkan á fokusið, ið bretskir politikkarar seta fiskivinnuni til síðis. Fyri fólkini í Peterhead og Fraserburgh er fiskivinnan tó alt annað enn óáhugaverd, men hevur stórt virði. Fiskivinnan, bæði á sjógvi og landi, er enn høvuðsvinna í báðum støðum og ávirkar í stóran mun teirra sjónarmið á komandi fólkaatkvøðuna.
Fiskimenn vilja út
“Umsitingarfólk í Brússel, ið ikki eru fólkavald, leggja einki í lokal samfeløg. Alt mítt lív havi eg bíðað eftir hesi fókaatkvøðuni um ES-limaskapin. Eg velji Út”.
Orðini eigur Jimmy Buchan, sjómaður úr Peterhead, í viðtalu við BBC. Hann finst harðliga at fiskivinnuumsitingini í ES. Hann dylir heldur ikki fyri sínum sjónarmiði. Fiskivinnan í Skotlandi er í tí stóra og heila samd við Jimmy Buchan. Í nógv ár hevur verið funnist at, hvussu fiskivinnan verður miðstýrd úr ES, uttan at taka atlit til ymsu áhugamálini og umstøðurnar hjá teim ymsu limalondunum. Mest møguliga veiðunøgd verður ásett, við frøðiligum metingum sum grundarlagi, og síðani skal hvør laga seg eftir tí. Um ein fiskar ov nógv av einum fiskaslagi, skal tað tveitast út aftur.
Hetta slag av fiskiskapi hevur verið fyri hvøssum atfinningum og verður sæð sum ein stórur partur av one-size-fits-all politikkinum hjá ES. Eisini eru umhvørvisárini stór. Hesum vil ES ganga á møti við at avtaka útblakingina ígjøgnum nøkur ár. Í staðin skal alt takast til lands, eisini hjáveiða, men hon kann mótroknast kvotuni, ið roynt verður eftir. Hetta verður eisini sæð sum ein straffur móti sjófólki.
Dennis Avery, skipari úr Grimsby, er líka bersøgin sum Jimmy Buchan. Hann vil verða við, at tá ES byrjaði at áseta kvotur við tí eina endamáli at verja fiskastovnar, byrjaði fiskivinnan í Bretlandi at doyggja, og hon er minkað síðan. Avery vil verða við, at ES eigur ábyrgdina av, at menningin í Grimsby helt uppat og býurin spakuliga doyr út.
Hvørt ár fara politikkarar til evropeiska meginlandið at samráðast um, hvussu nógv bretskir fiskimenn kunnu fiska, og sjónarmiðið í vinnuni er stórt sæð, at Bretland hevur vánaligar treytir.
Sjófólkið í Bretlandi vil hava ábyrgdina av teirra sjóøki aftur á bretskar hendur. Teir vilja stýra sínum egna fiskiskapi, uttan at ES skal blanda seg uppí og stýra, hvussu fiskivinnan verður skipað.
Ymsu felagsskapirnir av sjómonnum og reiðaríum hava ikki eina felags linju, men siga, at flestu av teirra limum fara at atkvøða fyri at fara úr ES.
Politikkarar meira ivasamir
Ikki óvæntað, so eru lokalir politikkarar varnari í sínum útsøgnum enn arbeiðsfólkið. Christian Allard, limur í skotska løgtinginum, umboðani Aberdeenshire, sigur, at tað hevði verið verri fyri fiskivinnuna at vera uttanfyri heldur enn innanfyri, hóast hann skilir, hví fiskivinnan ikki er ovurfegin um ES-limaskapin: “Innanfyri kunnu vit samráðast sum javnlíkar. Uttanfyri vildi tað verið munandi verri at fingið góðar avtalur, tí tá eru vit ikki javnir partar.”
Charles Buchan, limur í Aberdeenshire Council, er samdur við Christian Allard. Hann vísir á, at í verandi støðu kunnu fiskimenn lættliga landa sín fisk í m.a. Danmark og Týsklandi, og at tað kundi verið ein vanlukka, um bondini við ES verða slitin. Eisini hava Peterhead og Fraserburgh fingið tíggjutals milliónir pund í menningarstuðli frá ES, ið er farin beinleiðis til menning av t.d. havnarløgum.
Nógvir ivaspurningar
Tað eru nógv ivamál, ið enn standa ósvaraði fyri bretsku fiskivinnuna, um meiriluti verður fyri at fara úr ES. Hvussu verður við útflutningi av fiski? Nógv tann størsti parturin verður útfluttur til ES-lond. Summi vilja verða við, at tað fer ikki at ávirka, men fleiri ivast, serliga í kjalarvørrinum av útsøgnunum hjá Barack Obama, har hann vísti á, at Bretland fór afturum í røðini, hvat samráðingum av handilsavtalum viðvíkur. Hvussu vil tað ávirka fiskivinnuna?
Víst verður eisini til lond uttanfyri ES, ið tó hava góðar avtalur. Tað eru lond sum Føroyar, Norra og Ísland. Øll standa uttanfyri, men hava góðar avtalur. Tað kann brúkast sum fyridømi.
Tað slepst tó ikki undan, at fiskifør úr øðrum londum fara at fiska í bretskum sjóøki og eisini vilja bretar sleppa í annan sjógv, men argumentið ljóðar uppá, at tær avtalur kunnu bretar standa fyri sjálvir.
Ímynd av tí størra kjakinum
Í veruleikanum er kjakið um fiskivinnuna, sum í stóran mun hendir í Skotlandi, ein ímynd av tí størra kjakinum. Umsiting uttan lokal atlit hevur oyðilagt meir enn gott er, og fólkið vil úr ES av tí sama. Politikkarar og myndugleikar annars eru meira varnir, tí eitt samstarv við ES hevur ikki bara havt ringa ávirkan. Samhandil við ES-lond er eitt dømi uppá tað.
Hvussu tað til endans vil síggja út er ringt at siga, men eitt er tó vist: Fiskimenn vilja úr ES. Hóast politisk valevnir hava lovað, at teir taka fiskimenn uppá ráð, er óvist, hvussu nógv teirra rødd vigar í síðsta enda, tí fiskimennirnir fækka í stórum og rødd teirra við.


text:
“Minst til at undirskriva sjálvsábyrgdina.”
Orðini frá Erlendi Simonsen vitna um, at tað er ikki bara spæl at fara langa teinin um Nólsoyarfjørð. Men hóast tað, so er undirtøkan stór og spenningurin hareftir.
Klokkan 12.45 skjeyt hann, og 16 glaðir svimjarar fóru langa teinin til Nólsoyar. Tey fara við streyminum suðureftir. Eftir ætlan tekur túrurin í ár millum hálvan annan og tveir tímar.
Í ár eru eisini fýra fransmenn við. David Sasman er ein teirra. Hann fæst við at keypa og selja fisk, og hevur tí samband við føroyingar. Teir eru vanir at svimja í Marseilles, har hitin er um 20 stig í vatninum, og tí er tað annar kostur, nú hann skal svimja í 8-10 hitastigum til Nólsoyar.
Eingin rópar um, at hetta er kapping, men tað er eisini ein partur av tí. Oluf Færø, sum fyrstu ferð svam í fjør, sigur kortini, at tað er tann góða kenslan, sum ger at hann roynir seg aftur.
- At liggja harúti, mitt í fjørðinum, við óendaliga dýpinum undir sær, var ein sterk uppliving. Tí eri eg aftur við í ár. Tað er stuttligt, sigur hann.
Tey svimja við streyminum, annars var tað vónleyst, tí Nólsoyarfjørður er streymharður. Í fjør rak harðari, og tá svumu tey einar seks kilometrar, men helst verður tað nakað seinni og styttri í ár, tí streymurin er ikki eins harður. Tá ið ein tími er farin, eru kyrrindi, og so vendir.
Niels Juel Arge er ein annar maður, sum royndi seg fyrstu ferð í fjør, og aftur er við í ár.
- Tað vóru tung fet oman í fjøruna í fjør, men tey eru ikki líka tung í ár. Tað er kalt, men tað er eisini spennandi. Hetta er nakað heilt serligt.
Við kuldanum vita tey, at teir fyrstu fimm minuttirnir eru ógvuliga kaldir, hóast tey hava góðar nýggjar draktir, ið fær tey at líkjast supermonnum - ella rættari superfólkum, tí fimm kvinnur eru eisini við. Tá ið fyrsta løtan er farin, venur kroppurin seg við kuldan.
Niðri í fjøruni eru bátarnir klárir at fylgja svimjarunum til Nólsoyar. Tey hava ein bát í part, so trygdin skuldi verið í lagi. Kortini er neyðugt at skriva undir, at tey hava alla ábyrgdina sjálv, eftir boðum frá Erlendi Simonsen. Hann hevur svomið 16 ferðir, síðan 1998, so hann man kortini kenna seg hampuliga vísan í at vinna upp á land hinumegin.
Klokkan 14.15 fóru tey á sjógv. Væntandi eru tey í Nólsoy umleið 14.15 og úteftir.
Evald Rasmussen og fransmaðurin David Sasman
Vit síggjast harúti
Erlendur Simonsen gevur Eyðuni Húsgarð boð um at undirskriva sjálvsábyrgdina
So skeyt hann...


text:
Vit sóu ein løgnan dyst milum NSÍ og ÍF í Fløtugerði í dag.
Teir fyrstu 15 minuttirnar sóu vit tvey jøvn lið, ið løgdu seg eftir at spæla góðan og vakran fótbólt. Men sum dysturin leið, tók ÍF yvir og spældu seg til fleiri málmøguleikar.
So einaferð bragdaði.
Ágrýtið og skilagott spæl gav umsíðir úrslit. Nenad við sínum góðu bóltførleikum, fór úti í vinstru síðu, slapp framvið fleiri NSÍ – arum, og sendi so bóltin inn fyri málið, har málrrevurin Clayton stóð, og smekkaði bóltin í netið til støðuna 1 – 0.
NSÍ – ararnir sóu út til at falla í fátt, tí einki bar til hjá teimum. Teir royndu at byggja upp fleiri álop, men ÍF – verjan, ið stóð seg sera væl, dugdi væl at lesa spælið hjá NSÍ av og høvdu ikki trupulleikar at steðga teimum.
Eitt framhaldandi trýst var á NSÍ málið, og nakað fyri hálvleik eydnaðist fuglfirðingum at fáa næsta málið, ið var ein sonn perla. Ari hevði bóltin úti í høgru síðu, skeyt væl innfyri, har ágrýtni spælarin Dánjal á Lakjuni lá flatur í luftini, og høvdaði bóltin trygt í netið til støðuna 2 0 til ÍF, ið var hálvleiksstøðan.
Mong vóru tey, ið hildu, at dysturin var avgjørdur, tí ÌF liðið spældi nógv betur, men tey fingu annað at síggja.
Tá ið dómarin bríkslaði annan hálvleik í gongd, vóru liðini sum hamskift. NSÍ liðið var ikki at kenna aftur, tí teir stríddust eftir hvørjum bólti, og liðið vann so at siga allar bóltarnar.
ÍF – liðið var eisini hamskift frá at vera eitt lið, ið stríddist sum úlvur á skóg, varð vorðið steindeytt, einki bar til og NSÍ liðið tók yvir.
NSÍ lið hevur fleiri góðar málskjúttar, ið ikki hava fyri neyðini at hava so nógv pláss fyri at gera mál. Og júst tað hendi. Tá ið komið var nakað út í seinna hálvleik, fekk Árni Frederiksberg bóltin beint uttanfyri 16 meturin púra fríur og hann smekkaði bóltin í netið til støðuna 2 – 1.
Eitt vakurt mál.
ÍF – liðið vísti lítið í seinna hálvleiki, orkan var við at ganga undan, og NSÍ – liðið var nógv ágrýtnari enn ÍF – liðið.
Við tógvið stríð í fyrra hálvleiki eydnaðist tað fuglfirðingum at vinna, men í seinna hálvleiki vístu fuglfirðingar lítið og einki og kunna prísa seg lukkuligar fyri at hava vunnið dystin í dag.
Signar


text:
Jan Müller
04.11.2017 - 19:07
Hvør minnist ikki sjáldsomu sjónina, tá ein risastórur oljupallur á sumri í 2006 brádliga kom siglandi inn á Nólsoyarfjørð.
Pallurin, Stena Don, kom at seta sín dám á umhvørvið kring Havnina í fleiri dagar, áðrenn kósin varð sett út á landgrunnin at bora ein leitibrunn fyri Statoil og onnur oljufeløg.
Nú fer sami pallur í søguna. Eftirspurningurin eftir slíkum “gomlum” pallum er minkaður so mikið nógv, at eigararnir, Stena Drilling, hava gjørt av at siga upp teimum 180 fólkunum og at leggja pallin fyri teym í Invergordon í Skotlandi. Neyvan verður hann tikin í brúk aftur.


text:
Gjáranáttina varð aftur skotið á Nørrebro í Keypmannahavn. Hetta boða danskir miðlar frá í morgun. Hóast fleiri skothendingar í summar, er hetta fyrstu ferð skotið verður í ein mánaða. Talan er um tvær hendingar, onnur við eina kiosk á Heimdalsgade, har einki skot rakti, og hin við Den Røde Plads. Ein tilvildarlig svensk kvinna varð rakt, meðan ein maður bert fekk strokskot, og sambært løgregluni var hann eisini bert tilvildarliga til staðar. Eingin er í lívsvanda.
Ein 26-ára gamal mistonktur er handtikin, og løgreglan sigur seg kenna viðkomandi frammanundan. Sambært løgregluni hevur hann tilknýti til bandarnar við Blågårds Plads á Nørrebro, men tey vilja ikki siga hvønn banda talan er um.
Løgreglufólk vóru í økinum og hoyrdi skotini, og fingu skjótt fatur á tí 26-ára gamla eftir at hava skotið ávaringarskot.


text:
- Tað er ongin ivi um, at tað sum hendur nú, setir Føroyar í eina ótrúliga góða støðu.
Jóhan Mortensen er vinnulívsmaður, og hann hevur havt nógv at gjørt við Bretland í sínum arbeiði sum ráðgevi innan ymiskt vinnuligt virksemi. Hann heldur at tað uppá nógvar mátar er positivt, at bretar atkvøddu fyri at fara úr ES.
Jóhan heldur, at Bretland er ein upplagdur samstarvspartnari, men samstundis heldur hann, at føroyingar skulu steðga við at hugsa so nógv um ES.
- Landsstýrið hevur í tíggju ár roynt at fingið eina handilsavtalu við ES, men mær vitandi hevur tað gingið sera striltið, sigur Johan Mortensen, og hann vísir á, at bæði USA og Russland eru marknaðir, sum føroyingar selja nógv meira til.
- Vit skulu vaksa um okkara aktivitet úteftir, og opna sendistovu, bæði í Washington og á øðrum høðvusmarknaðum.
Les meira í nýggjastu Dimmalætting


text:
Eg plagi at fegnast broytingar í politisku manningini. Tí ert tú ikki nøgdur við verandi manning, vel so onkran annan (gjarna okran betur), og tað er langt síðan, at eg havi verið væl nøgdur við nógvar av okkara politikarum.
Men seinasta valskeiðið hevur víst, at nógv av tí nýggja, ið er komið inn í Løgtingið, als ikki er vert at samla uppá.
Men tað er ikki bara í Løgtingum, at nýggju kustarnir feiga illa. Nú vil nýklakti býráðslimurin í Havn Tróndur Sigurðsson eisini vera við til at feigi skuffa.
Tróndur Sigurðsson proklamerar nú, at super átakið viå ókeypis busskoyring skal avtakast. Argumentini eru ikki heilt burturvið, men tey vísa eisini ein trupulleika við nýggju politikarunum, teir hava ikki altíð nøktandi vitan og evni til at skilja ymisku málini.
Hann vísir á, at bussleiðin er vorðin nógv dýrari at reka, enn hon var fyrr, og tí er neyðugt at taka pening fyri at koyra í bussunum. Kostnaðurin er sambært Trónda farin úr 9 milliónum í 2001, ið var nøkur ár áðrenn bussleiðin bleiv ókeypis, til 24 milliónir um árið nú. Tí heldur hann einastu loysn vera, at taka pening fyri bussleiðina aftur.
Áðrenn bussleiðin bleiv ókeypis kostaði tað 10 kr. pr. busstúr, og sambært Leivi Hansen fyrrverandi býráðslimi vóru inntøkurnar tá bert umleið 4 milliónir. Tvs. at rakstrarkostnaðurin hevur ligið á 9 milliónum + 4 milliónum ella umleið 13 milliónir í mund itl 24 milliónir í dag.
Sostatt er eykakostnaðurin, ið ókeypis bussleiðin gav okkum tær 4 milliónirnar, ið vit tá fingu inn.
Skulu vit seta kostnað á ferðaseðlarnar eru nógv atlit at taka, billetmaskinur skulu keypast, fólk skal setast at umsita inntøkurnar og allar ferðaætlanir skulu broytast til eyka tíðina, ið tað tekur, tá fólk skal rinda ferðaseðil við hvørt steðgistað, hetta merkir longri tíð pr. túr, og fleiri arbeiðstímar til bussførarar.
Skal tað geva nakra meining at hava gjald fyri ferðingina, má tað vera markant hægrið enn tað var fyrru ferðina, tvs minst 20 kr. pr túr, tað loysir seg simpulten ov illa at krevja eina 10 kr. inn. Eru vit super optimistisk frá vit 6-7 milliónir inn í inntøkum fyri bussleiðina.
Eins og ókeypis bussleiðin økti talið av fólki, ið valdu bussin framum bilin, so fer gjaldsleisturin at hava øvugta avleiðing, og vit skulu tí rokna við meira sliti av okkara vegum. Hetta er ikki gott fyri umhvørvið, men kostar eisini pening í viðlíkahaldi av vegunum. Samstundis sum bussleiðin í besta falli kemur at kosta 17-18 milliónir um árið, ístaðin fyri 24 milliónir.
Oman á tað heila verður hetta steinur oman á byrðu hjá okkara veikast stillaðu familjum, ið ikki hava ráð at koyra børn síni til frítíðarítriv og í skúla við bili. Hesar familjur fáa enn eina útreiðslu til sín longu frammanundan hart sperda økonomi.
Jú gamaní, vit kunnu kanska fíggja ein fjórðing ella ein triðing av bussleiðini við brúkaragjaldi. Men tað verður ein tænasta, ið nógv færri fara at brúka, og enn ein byrða omana á herðarnar hjá okkara veikastu borgarum. Tað er fanime ikki góður javnaðarpolitikkur. Henda kustin kundi eg hugsa mær at sett í skápið aftur.


text:
Tað er við stórari gleði, at Blái Krossur nú fer at økja um virksemi í Suðuroynni
Blái Krossur hevur m.a. sum endamál, at vera ein virkin felagsskapur kring landið, og hevur nú ognað sær bygning á Tvøroyri. Arbeiðið hjá felagsskapinum verður í ovaru hæddini, meðan endurnýtslan verður í niðaru hæddini.
- Tað er av stórum týdningi, at Blái Krossur sum felagsskapur kann røkka allastaðni í landinum og tí er hetta seinasta stigið sera gleðiligt, sigur Dakko Petersen, aðalskrivari hjá Bláa Krossi.
Blákrossarbeiðið í Suðuroynni er tó ikki nýtt. Fyrsta Blákrossfelagið var nevniliga stovnað í Hvalba í 1904. Presturin, Franz Busch, tók stigið til at stovna føroyska felagið. Blái Krossur var upprunaliga stovnaður í 1877 í Sveits.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Vøksturin heldur fram í cruiseídnaðinum
Góða rákið í cruiseídnaðinum í 2017 heldur fram inn í 2018. Tað væntar áhugafelagsskapurin Cruise Lines International Association (CLIA) í eini frágreiðing.
Har verður mett, at 27,2 miljónir ferðafólk fara á cruiseferð næsta ár. Hetta er ein øking upp á 1,8 miljón ferðafólk í mun til í ár, og 2,5 miljónir fleiri enn í 2016.
Seinastu fimm árini hevur vøksturin verið 20,5 prosent, vísa hagtølini.
Fleiri skip aftrat
Til tess at nøkta økjandi vøksturin verður eisini roknað við stórum vøkstri í talinum á cruiseskipum næsta ár. Sambært CLIA koma 27 nýggj cruiseskip aftrat í 2018.
– Ongin ivi er um, at cruiseídnaðurin hevur ein vaksandi áhuga millum brúkararnar og hevur eina positiva ávirkan á alheims búskapin, skrivar Cindy D’Aoust, forseti í felagsskapinum, í frágreiðingini.
Cruiseídnaðurin umsetur fyri 126 miljardir dollarar um árið ella meira enn 1000 miljardir krónur um allan heimin. Har starvast í løtuni 1 miljón fólk.
Kelda: skipsrevyen.no


text:
Áki Bertholdsen 18.06.2017 (12:00)
Vágatunnilin skal rinda partapeningin aftur
Tað stendur ongastaðni skrivað, at bummgjaldið skal strikast, hóast Landið yvirtekur Vágatunnilin
Tað staðfestir Henrik Old, landsstýrismaður í Samferðslumálum.
Jørgen Niclasen, løgtingsmaður fyri Fólkaflokkin, hevur kært Henrik Old, landsstýrismann í innlendismálum, fyri landsstýrismálanevndini.
Løgtingsmaðurin sigur, at Henrik Old hevur brotið lógina tí at hann ikki vil strika bummgjaldið í Vágatunlinum nú lánið í tunlinum er afturgoldið.
Eftir lógini skal landið yvirtaka tunnilin, tá ið útveganarkostnaðurin er goldin. Men trupulleikin er tann, at ósemja er um, hvat útveganarkostnaðurin er. Jørgen Niclasen, og fleiri við honum, tvíhalda um, at tað var alla tíðina meiningin, at landið skuldi yvirtaka tunnilin, tá ið lánið varð goldið. Sostatt var ongantíð ætlanin, at landið skuldi hava partapeningin aftur.
Men í eini viðmerking til kæruna, staðfestir Henrik Old, at bæði Aksel V. Johannesen, núverandi løgmaður, og løgmaðurin undan honum, Kaj Leo Holm Johannesen, hava skrivliga boðað frá, at teir tulka lógina soleiðis, at útveganarkostnaðurin er bæði lánið og partapeningurin. Sostatt skal landið ikki yvirtaka tunnilin, fyrrenn alt er goldið, bæði lánið og partapeningurin.
Men Henrik Old leggur afturat, at tað stendur heldur ongastaðni, at bummgjaldið skal strikast, tá ið landið yvirtekur tunnilin.
Hinvegin ásannar hann, at ongin greið ætlan er fyri, hvussu nógvan partapening, Vágatunnilin skal rinda landskassanum aftur um árið.
Tí ger Henrik Old greitt, at í næstum fer hann at leggja fram eina ætlan fyri, hvussu afturgjaldingin skal fara fram.
Hann vísir eisini á, at í 2002 løgdu løgtingsmenninir, Marjus Dam og Jóanis Nielsen, uppskot fyri Løgtingið um, at bummgjaldið skuldi vera mvg frítt
Men teir báðir søgdu einki um, at tunnilin skuldi latast landinum aftur og teir søgdu heldur onki um, at bummgjaldið skuldi strikast, tá ið tunnilin var goldin, skoytir Henrik Old, upp í.
Henrik Old vísir somuleiðis á, at í 2014, tá ið Jørgen Niclasen var landsstýrismaður, boðaði hann frá, at hann fór at leggja uppskot fyri Løgtingið um at at bummgjaldið skuldi strikast, tá ið lánið í tunlinum var goldið.
Hetta skuldi vera fyri at beina allan iva burtur um, at tunlarnir skuldu handast landinum, tá ið lánini vóru goldin, og at partapeningurin ikki var ein partur av útveganarkostnaðinum.
Og í Januar í 2015 legði hann málið fyri landsstýrisfund og vildi hava landsstýri at taka undir við at strika bummgjaldið í Vágatunlinum og í Norðoyatunlinum, men at hækka avgjaldið á brennievni ístaðin.
Men tað fekk Jørgen Niclasen ikki undirtøku fyri í Landsstýrinum, vísir Henrik Old á. Og leggjast kann afturat, at tað kom heldur einki uppskot fyri Løgtingið um at avtaka bummgjaldið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Erdogan forseti í Turkalandi, hevur nú longt freistina, at halda fólki aftur uttan ákæru til 30 dagar, verður sagt í eini almennari yvirlýsing.
Í yvirlýsingini niðurleggur hann eisini meira enn 1000 privatskúlar og fleiri enn 1200 áhugafeløg.
Hetta kemst av kvettroyndini í móti turkiska leiðaranum í síðstu viku og lýstu undantaksstøðuni.
Erdogan forseti gevur prestinum Fethullah Gulen, sum hevur sæti í USA, ábyrgdina fyri kvettroyndini, men Gulen avsannar hetta.
Undantaksstøðan skal loyva myndugleikunum at handfara miseydnaðu kvettroyndina gjølla og fáa rætt lag aftur í landi.
Í minsta lagi 60.000 almenn arbeiðsfólk eru hildin aftur ella suspenderaði í eini útreinsing, sum hevur verið undir altjóða atfinningum. Helmingurin av teimum, ið eru hildin aftur, arbeiða í útbúgvingarøkinum.
Skúlar og feløg sum eru stongd, eru øll undir illgruna at hava tilknýti til Fethullah Gulen, sambært Anadolu tíðindastovuni. Eisini eru fleiri fakfeløg, universitet og læknastovur niðurløgd, sigur tíðindastovan.
Amnesty hevur ávarað Turkaland ímóti at leingja handtøkufreistina uttan ákæru, sum áðrenn var fýra dagar.
Kelda: BBC


text:
Føroyar hava hesi
seinastu árini upplivað ein stóran vøkstur innan ferðavinnu, og
líkt er til, at hesin vøkstur fer at halda fram. Politikarar og
vinnulívsfólk fegnast sum vera man um øktu inntøkurnar, men
gloymast skal ikki, at ferðavinnan eisini hevur kostnaðir við sær.
Kostnaðurin hevur
higartil verið mest eyðsýndur á bráðvøkrum smáplássum sum
Mykinesi og Saksun, har ferðafólkini hava víst seg at gerast ein
plága fyri hesi smáu og viðbreknu pláss.
Tó, fer vøksturin
innan ferðavinnuna at halda fram ótálmaður, kann hetta eisini fáa
aðrar avleiðingar, ið vit neyvan eru so fegin um.
Ein
søga úr Riga
Eri í løtuni
staddur í lettiska høvuðsstaðnum Riga. Hetta er sum vera man ein
søgu- og mentanarríkur býur, ið minnir meg merkisvert nógv um
Keypmannahavn. Hesir býir hava eisini líknandi søgu og aldur.
Fyrsta dagin ein
gongur gjøgnum býin letur ein seg sum vera man bergtaka av vøkru,
søguligu bygningunum, torgunum og kirkjunum. Riga er av sonnum ein
vakur og væl røktur býur.
Annan dagin byrjar
ein tó at hugsa meiri samfelagskritiskt um støðuna í býnum.
Hyggur tú teg um, eru nærum bert ferðafólk og eingir lettar í
miðbýnum, undantikið teir, ið arbeiða í handlunum og
matstovunum. Prísstøðið í miðbýnum er eisini avbera høgt og
neyvan nakað vanligir lettar hava serliga væl ráð til.
Somuleiðis kann
observerast, at tað nærum einans eru ferðafólkamatstovur og
handlar, ið selja lutir og pløgg til ferðafólk í miðbýnum.
Onkur Narvesen-kiosk kann finnast, men annars er nærum alt
handilslívið rættað eksklusivt móti ferðafólkunum.
Verður kannað
nærri eftir, verða eisini sera nógvir av bústøðunum í miðbýnum
leigaðir út til ferðafólk gjøgnum tænastur sum t.d. Airbnb.
Rákið við at ferðafólk trýsta lokalu íbúgvarnar út úr
miðbýnunum og trýsta bústaðarprísirnar upp er kent kring um í
Europa, og Riga er einki undantak.
Ikki fyrr enn ein
kemur út um miðjuna av Riga kemur man út í eitt samfelag við
lokalum menniskjum, handlum og tænastum. Her er framvegis møguleiki
at uppliva nakað av teirri fólkasál, ið annars er kliniskt
útruddað ella handilsgjørd inni í miðbýnum.
Hesar eygleiðingar
eru sjálvandi gjørdar í hásesong, men ferðavinnan í Riga er alt
árið, tó at hon er væl størri um summarið sum um veturin. Meiri
kann lesast á hagtalssíðuni ”Tourism – Key Indicators” á
http://www.csb.gov.lv
Hvat
vilja havnarfólk?
Tað eru ikki bert
Mykines og Saksun, ið líða undir ferðavinnuni í Føroyum. Heldur
ferðafólkavøksturin fram, kemur tað sannlíkt eisini at raka
Tórshavnar miðbý hart. Tænastuvirksemið kemur í alsamt størri
mun at verða ferðavinnuvent, bústaðirnir í miðbýnum koma í
alsamt størri mun at verða leigaðir út. Við øðrum orðum kemur
øll sálin, ið vit vanliga hava havt í Tórshavnar miðbýi, at
standa fyri falli.
Hetta er sjálvandi
longu í ávísan mun hent, men trupulleikin fer allarhelst bert at
vaksa, um einki aktivt val verður gjørt um Tórshavnar miðbý. Sum
heild átti at verið skrivað eitt álit um positivar og negativar
avleiðingar av ferðavinnuni, soleiðis at til ber at taka hond um
trupulleikarnar, áðrenn teir sleppa at vaksa seg stórar. Hvussu
stórar avleiðingarnar verða, er tó sera ilt at meta um.
Yvirskipað er
trupulleikin, at ferðavinnan førir við sær eina rúgvu av
tabu-evnum, ið fá tora at kjakast um. Ferðavinnan gevur sjálvandi
inntøkur, men hesar inntøkur eru sanniliga ikki ókeypis – og
kostnaðirnir eru bæði av peningagjørdum og ikki-peningagjørdum
slagi.
Sámal Matras
Kristiansen,
Tíðargrein prentað í Sosialinum 17. juli 2017
samfelagsfrøðingur


text:
Life-Coaching
..Er ein arbeiðsháttur, bygdur á spurningar og samtalur, har tú verður sett/ur í hásætið: Tað er teg, tað snýr seg um, og tínar nógvu møguleikar í lívinum. Tú fært hjálp til at lata eyguni upp og kanska síggja møguleikar í onkrum, sum áðrenn var forðing.
..Er eitt professionelt samskifti, ið tekur støði í teimum málum, ynskjum ella avbjóðingum, ið tú møtir á leiðini.
..Er eitt amboð til at røkka málum ella úrslitum, tú hevur sett tær, til gagns fyri teg sjálva/n, títt persónliga lív ella tína yrkisleið. Stutt sagt merkir coaching, at tú finnur og lærir at brúka (øll) tíni evni. Tá ert tú besta ímyndin av tær sjálvum.
Send mær ein teldupost, ella ring til mín og hoyr nærri.


text:
Hetta er ein av flokkunum, sum hava skiftandi myndir ovast á heimasíðuni. Vit hava valt hesa.
Hvør er liturin hjá hesum flokki?
Fyrst hyggja vit at myndini. Hvat síggja vit? Er tað ein maður ella kvinna? Hvar kunnu vit møta hesum persóni, sum er avmyndaður? Kenna tit nakran, sum kundi verið persónurin, ið er avmyndaður? Hvat verður sagt, við at vísa hetta myndaevni? Hvør mann vera móttakarin av hesum boðum.
Nú hyggja vit eftir tekstinum og lesa hann. Hvussu vorðin er teksturin? Sæst sami litur aðrastaðni á heimasíðuni? Hvør mann so eiga boðini? Nú lesa vit, hvat verður sagt. Hvønn móttakara vendir avsendarin sær til? Hvat fær móttakarin afturfyri, um hann velur henda flokk?
Hetta er ein av flokkunum, sum hava skiftandi myndir ovast á heimasíðuni. Vit hava valt hesa.
Hvør er liturin hjá hesum flokki? Hvar eru vit og hvat fer fram, har sum myndin er tikin? Hvør sæst á myndini? Eru tað menn ella kvinnur? Hvussu eru fólkini klædd? Hvør er týdningarmesti persónurin á myndini? Hví? Vita vit, hvør hesin persónur er? Um tað er ein sambandsmaður, hevur tað so týdning fyri myndina? Hví? Um tað ikki er ein sambandsmaður, sum er høvuðspersónur, hvønn týdning hevur persónurin so, tá vit hugsa um avsendaran? Er hetta effektivt og sannførandi samskifti? Verða vit sannførd um at velja hendan flokkin? Um vit velja henda flokkin, grundað á hesa mynd, hvat fáa vit so afturfyri?
Hvør er liturin hjá hesum flokki? Hvat er búmerkið hjá hesum flokki, hvat ímyndar tað og hevur tað týdning fyri litin hjá flokkinum? Hvat síggja vit á myndini? Greið frá um hetta kundi verið ein føðingardagur, eitt brúdleyp ella ein sjónvarpsrøð. Hevði tað borið til? Hví munnu fólkini vera savnaði til eina felags mynd? Hvør munur er á eini stórari felagsmynd og fleiri smáum einstaklingamyndum? Hvar síggja vit bæði sløgini av myndum? Sæst tað, um hesin flokkur brúkar nútímans tøkni og sosialar miðlar? Hvat sigur tað um ein flokk, at hann brúkar sosialar miðlar? Hvat síggja vit á høgra bredda? Sleppa fólk til orðanna í hesum flokki?
Hvørjir eru litirnir hjá hesum flokki? Hvør er ímyndin, symbolið, hjá flokkinum? Kann tað minna um bókstavin hjá flokkinum og kanska ein fugl, ella bæði? Ímyndin og litirnir standa fyri samleikanum hjá flokkinum, sum var hann ein livandi vera. Kjakist í flokkinum um búmerkið, sum er nýtt, og um tað ber til at skifta búmerkið hjá einum politiskum flokki, og um tað ber til at hava meir enn ein lit. Økir tað um trúðvirið, at skifta búmerki og litir? Hvussu er avmyndaði persónurin klæddur? Hvussu kennist hann? Hvat fáa vit fyri at velja hann? Hvat lovar hann okkum í teksti?
Greið frá búmerkinum ovast til vinstru. Hvørjir eru litirnir? Síggja vit nakað, sum vit kenna aftur? Ein bókstav kanska? Hvat skal alt hetta, sum er sett saman ímynda og siga okkum?
Hvat stendur á breddanum ovast mitt fyri? Hvussu skulu vit skilja henda tekst? Er hann skrivaður beint fram við bókstavum, ella er hann villingarsamur at lesa? Greið frá um tekstin og hvat tú heldur um hann. Hvat siga innsettu myndirnar niðanfyri? Hvat sæst á myndini til høgru? Hvar er henda mynd tikin? Hvat sæst aftamfyri fólkini? Greið frá hesi ímynd, sum sæst aftanfyri fólkini og um hon hveur týdning fyri flokkin. Tak støðu til um hesin flokkurin brúkar sosialar samskftismiðlar.
Hvør er liturin hjá hesum flokki?
Vita um tú finnur bókstavin hjá flokkinum. Hvat merkir navnið á flokkinum? Bókstavurin hjá hesum flokki sæst um alt landið. Hvat sigur ein einsamallur bókstavur, um vit ikki vita nakað um hann? Hinvegin, um vit vita alt um bókstavin, og at hesin flokkurin, sum vit halda við, eigur hann, hvat sigur bókstavurin so? Hesin flokkurin hevur skiftandi myndir av øllum valevnunum. Vit hava valt formannin. Hvussu kennist hann at hyggja eftir? Hvussu er hann klæddur? Hvat fá eg afturfyri, um eg velji henda flokkin?
Hvat er búmerkið og samleikin hjá hesum flokki? Hvar síggja vit tað?
Hvat síggja vit á føstu myndini hjá flokkinum? Hugleið um myndina. Hvat sigur hon tær, um tú skalt á val at velja ein politikara. Hvat verður skrivað inni í myndini? Hvat er hjartað í føroyskum politikki? Er politikkur hjá hinum flokkunum hjartaleysur? Kanna eftir, um flokkurin brúkar sosialar miðlar? Hvat fáa vit aftur fyri, um vit velja henda flokkin?
Temasíðan er um løgtingsval og fólkastýri.
Málbólkurin er lærarar og næmingar í fólkaskúlanum.


text:
Annbjørg savnar inn tilfar um arbeiðsumhvørvið á sjónum
Í vikuni fór Annbjørg á Høvdanum annan túrin við línubátinum Jákup B til Grønlands, har endamálið er at savna inn tilfar um arbeiðsumhvørvið umborð. Hetta er liður í ph.d.-verkætlan hennara um møði hjá føroyskum fiskimonnum, sum er m.a. stuðlað úr Granskingargrunninum.
Evnini, sum hugt verður eftir, eru millum annað svøvnur, arbeiðsuppgávur og arbeiðsumstøður. Endmálið er at kanna, hvussu troytteiki, ið stenst av arbeiðinum ávirkar andsevni, sum minni og árvakni.
Ph.d.-verkætlanin fór í gongd í november 2016 og tekur trý ár. Annbjørg á Høvdanum arbeiðir í verkætlanarskeiðnum á Deildini fyri Arbeiðs- og Almannaheilsu og er innskrivað til ph.d.-lestur á Fróðskaparsetrinum.
Vegleiðarar eru Pál Weihe, Wessel van Leeuveen og Fróði Debes.
Annbjørg hevur frammanundan hesi verkætlanini arbeitt við evninum í eini undanverkætlan, sum m.a. varð fíggjað av Sjúkrakassagrunninum. Kunnig um hesa verkætlanina sæst her
Myndir frá fyrra túrinum, sum var frá 29. mai til 15. juni, kunnnu síggjast á hennara Facebook vanga her
Myndina hevur Jógvan á Høvdanum (y) tikið


text:
Sámal Ravnsfjall, Hjalti Joensen og Jákup Olsen spæla live í Bedura fríggjakvøldið á Eystanstevnu.
Teir hava spælt fyrr og var nógv fólk samla tá, og vanta tey aftur nógv fólk hesaferð.
ókeypis atgongd.
08.06.2009
Sámal Ravnsfjall, Hjalti Joensen og Jákup Olsen á Bedura
Sámal Ravnsfjall, Hjalti Joensen og Jákup Olsen spæla live í Bedura fríggjakvøldið á Eystanstevnu.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Brewed by Föroya Bjór
Klaksvik, Faroe Islands
Light Lager.
Faroese: Rock All - ein nýggj løtt øl frá Føroya Bjór
Føroya Bjór hevur bryggjað eina nýggja lætta øl, sum kallast Rock All Light Lager - í dagligari talu Rock All. Rock All er ein frísk, løtt og vælsmakkandi bjór við góðari javnvág millum malt og humlu. Ein gylt øl við flottum skúmi og sum er løtt at drekka.
Hetta er ein øl, ið kann drekkast í øllum veðri og í hugnalag saman við vinfólkum. Riggar væl saman við eini lime- ella sitrónskivu, meðan hugsað verður um sól og summar. Ølin hóskar eisini væl til fiskarættir og til sterkan kryddaðan mat.
Rock All Light Lager er 4,6% og smakkar best ísakøld.


text:
• Multifunksjónell
• Økt battaríorka
• Reduserað løðitíð
• Robust og innovativ konstruksjón
• Neyvari frástøðumátingar við korrigering av ljóðferðini í relasjón til dýpið og hitan í sjónum
• 5 ára garanti
SS4 Hurðasensor
Ein týdningarmikil faktor undir allari troling er at hava kontroll á hurðunum. Vatngjøgnumstreyming, tóvferð, dýpi, veirlongd, botnforhold og undirvatnstreymar ávirka avrikið hjá hurðunum og effektivitetin hjá trolinum.
Funksjónir í tí nýggja SS4 Hurðasensorinum:
• Hurðafrástøða
• Hurðadýpi
• Hitin í sjónum
• Trýst á veiri
• Hurðavinklar Roll & Pitch (rull- og stampevinkel)
• Stabilitetur (ScanFactor)
Brúkaranytta
• Justerar riggningin fyri at uppnáa optimala hurðaspreiðing
• Tryggjar optimala og stabila hurðafráðstøðu undir tógnum grundað á variasjónir í dýpi, botnforhold o.s.fr.
• Umgang at hurðarnar leggja seg undir skjóting
• Uppdaga um trol ella hurðar haka í botnin.
• Justera spølini individuelt fyri at fáa optimala og javna frástøðu ímillum hurð-klump-hurð
• Síggj beinleiðis úrslitið av broytingum í riggingini
• Gevur møguleika til at tilpassa riggingina ymiskt eftir skiftandi umstøðum: grunt ella dýpt vatn, tóvferð, botnforhold o.s.fr.
• Maksimerar avrikið hjá hurðunum, soleiðis at trolið fiskar optimalt við minst møguligari oljunýtslu.
• Uppdaga skaðar og slit á hurðunum beinleiðis rættir hurðavinklar vilja forleingja livitíðina hjá hurðunum og sikra javnt slit á skógvum
• Heldur eygað við um hurðarnar eru óstabilar ella hava lindi til at loystna frá botni.
Konstruksjón
Tann nýggja konstruksjónin við dupult innstoyping av elektronikkinum gevur 100 % verju. Scanmar’sa nýútviklaða plastmateriale minkar um skaðar sum skyldast av sløgum, stekki og líknandi.
Battaríir & løðing
Við Lithium-ion battaríum er løðing ikki longur nakar trupuleiki. Við stórari battarí orku og langari brúkstíð nýtast tey flestu ikki at løða fyrr enn áðrenn tey eru aftur á fiskimiðinum.
* Við kalibrering tvær ferðir um árið.
* Avhongur av sendistyrki, antal sendikanalum, telegram konfigurasjón og sendifrekvens.
* Operasjón under 1 500 m kan minka um haldførið livitíðina hjá sensorinum.
* Programmerbar í * sigum (1-8) via batteríløðara ella teldu.
* Avhongur av sendistyrki, akustikkforhold, óljóð frá skipi, montering og plassering av sensor og hydrofon.
* Programmerbar í * sigum (1-8) via battaríløðara ellea teldu.
Merk: Allar spesifikasjóner kunnu broytast uttan ávarðing.


text:
Brotskøst: Soleiðis kláraðu liðini seg
ítróttur16-04-2017 - 21:18 - Ásbjørn Nielsson Nattestad
Um vikuskiftið endaði grundspælið í fremstu hondbóltsdeildinum í Føroyum. Niðanfyri ber til at síggja hagtøl yvir hvussu liðini hava klára seg tá ið talan er um brotskøst.
VÍF er tað liðið hjá monnum ið hevur hægst skoringsprosent, teir hava 88,6% VÍF hevur skorað 70 brotskøst av teimum 79 liðið fekk. Av teimum 70 skoraði Filip Jotic 65 av teimum. VÍF er eisini tað liðið ið hevur bjarga flest brotskøstum, bjargingarprosenti er 31,7%.
FTZ-deildin
Hvonn-deildin
Hjá kvinnum var hørð kapping um 1. plássið, skoraði 75,4% av teirra brotskøstum, og VÍF 75,3%. Danijela Mistric skoraði 40 mál uppá brotskøst av teimum 52 málinum VB fekk uppá brotskøst. Kyndil hevur hægst bjargingarprosent.


text:
Kjakið í Føroyum í seinastuni hevur snúð seg um spurningin um fría abort. Summi vilja herða verandi lóggávu, meðan onnur vilja avtaka hana og gera abort fría í Føroyum.
Í Írlandi er kjakið um fría abort eisini heitt og hevur verið tað leingi. Landið, ið hevur ein meiriluta av katolikkum, hevur sera strangar reglur um abort, og er tað bert loyvt undir ógvuliga serligum umstøðum.
Men nú skulu írar til fólkaatkvøðu at avgreiða spurningin. Tað skrivar the Independent.
Talan er um tað 8. grundlógarískoyti, ið javnsetir lívið hjá tí ófødda barninum við tað fødda. Um atkvøtt verður fyri at broyta tað 8. grundlógarískoyti verður abort loyvd í "næstan øllum førum".
Sambært the Independent so ferðast túsundtals kvinnur árliga til Onglands at taka abort. Ferðakostnaður, uppihald og kostnaður av læknaligari og medisinskari viðgerð kann gera hetta til eina sera dýra ferð.
Claire McGowran, sjálvboðin limur í London-Irish Abortion Rights Campaign, sigur við the Independent, at málið er at púrasta avtaka tað 8. grundlógarískoyti, og ikki bert broyta tað. "Minsta krav skal vera, at kvinnur hava rætt til eina fría og trygga abort, óansæð hvussu hon bleiv við barn."
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
52 prosent siga LEAVE og 48 prosent siga STAY. Harvið er greitt, tá ið øll 382 valstøðini eru tald upp, at Bretland fer úr ES. Hetta merkir, at Bretland sum tað fyrsta av teimum 28 londunum fer úr ES.
Tey, ið atkvøddu fyri at fara úr ES, vunnu fólkaatkvøðuna við 1.269.501 fleiri atkvøðum. Tilsamans 17.410.742 søgdu LEAVE. 19.141.241 søgdu REMAIN.
Hóast meiningakanningarnar hava víst, at tað fór at vera tætt, so hevur tað sent ein skelk gjøgnum Evropa og allan heimin, at Bretland nú fer úr tí felagsskapinum, sum hevur havt til endamáls at skapa frið, at stimbra frían handil og taka burtur landamørk.
Politiskir leiðarar eru skelkaðir. Keypsskálarnir eru ávirkaðir. Bretska pundið er fallið heilt í botn, tað lægsta síðan 1985. Og nú vakna bretar til ein dag, har eingin veruliga veit, hvat framtíðin hevur at bjóða.
Samstundis vísir fólkaatkvøðan eitt bretskt ríki, sum er í tvíningum. Ongland og Wales hava atkvøtt at fara úr ES. Norðurírland hava hinvegin greitt atkvøtt fyri at verða verandi í ES. Uttan iva fer hetta at føra til, at loysingarrørslan í Skotlandi aftur fær undirtøku, og at eitt krav kemur um eina nýggja fólkaatkvøðu í Skotlandi um at fara úr Stóra bretlandi. So ikki bara ES, men eisini Stóra Bretland kann syndrast.
Bretski forsætisráðharrin David Cameron hevur fingið fólkaatkvøðuna í lag, og hann hevur so dyggiliga tapt, tí hann vildi sjálvur hava Bretland at verða verandi.
DAGFØRING KL 07.21: Beint nú verður úrslitið staðfest og almannakunngjørt av "the Chief Counting Officer" í Manchester Town Hall.
DAGFØRING KL 8.35: Bretski forsætisráðharrin David Cameron hevur boðað frá, at hann leggur frá sær í oktober sum avleiðing av ósigrinum í fólkaatkvøðuni.


text:
Skiparin á Costa Concordia bar seg ábyrgdarleyst at, tá hann 13. januar 2012 gjørdi av at sigla skipið so tætt at oynni Giglio uttanfyri Toscana, at skipið fór á land og hálvdist. Og hann hevði eisini ábyrgdina av, at 32 fólk lótu lív í vanlukkuni.
Tað staðfesti kærurætturin í italska býnum Firenze í úrskurði sínum í gjár.
Francesco Schettino varð í februar mánaði í fjør dømdur 16 ár og ein mánaða fongsulsreving fyri manndráp, fyri at hava ábyrgdina av at skipið sigldi á land og fyri at vera farin av skipinum áðrenn ferðafólkini og manningin fóru av skipinum.
Schettino kærdi dómin, men nú, gott og væl eitt ár seinni, hevur kærurætturin staðfest upprunaliga dómin. Tað skrivar Reuters tíðindastovan.
Sambært AFP er tó ikki vist, at hetta er endaliga niðurstøðan, tí italska rættarskipanin hevur fleiri kærumøguleikar, sum Schettino kann brúka. Um hann kærir víðari, ber ikki til at siga nakað um beint nú.
Italski skiparin hevur ongantíð vilja viðurkent, at hann átti ábyrgdina av vanlukkuni. Tvørturímóti hevur hann roynt at skúgva ábyrgdina yvir á reiðaríið, Costa Crociere, partaeigararnar og á italsku sjóverjuna.
Sambært útlendskum miðlum royndi hann, tá rættarmálið var fyri í 2014 at fáa rættin at trúgva, at tað var eitt óhapp, at hann var farin av skipinum. Hann datt niður í bjargingarbátin og fekk forboð fyri at fara umborð aftur. Hesum trúði rætturin tó ikki, tí ein partur av dóminum var júst knýttur at avgerðini hjá skiparanum at fara av skipinum áðrenn øll ferðafólkini og manningin vóru farin.
Tað vóru umleið 4.200 fólk við ferðamannaskipinum, tá tað rendi á land. Av teimum vóru 3.200 ferðafólk.


text:
Sera nógv hava nýtt høvi at lata inn ólóglig skotvápn. Hetta upplýsir løgreglan – uttan tó at útgreina hvussu nógv, talan er um. Freistin er heldur ikki farin enn, so hugsandi er, at tað støðugt legst afturat.
Nýggj vápnalóg kom í gildi frá ársbyrjan. Lógin tilskilar, at persónar, sum eiga ella liggja inni við ólógligum skotvápnum, kunnu lata tey inn til Føroya landfúta uttan revsitiltøk. Hetta kann tó bara gerast fram til 30. juni, tí eftir hetta verður tað revsivert.
Tað hevur kravt serloyvi frá løgregluni at hava vandamikil skotvápn. Hetta hevur verið galdandi síðan 1969, og talan er um til dømis riflur og revolvarar, meðan vanligar høglbyrsur hava verið undantiknar.
Hevur tú riflu ella revolvara liggjandi, so er tað ólógligt, um tú ikki hevur loyvi til tess frá løgregluni. Tað eru hesi vápn, sum skulu latast inn. Høglbyrsan er framvegis lóglig at eiga ella hava í varðveitslu.
Vápnini kunnu latast inn á hesum støðum:
- Politistøðin í Havn, Yviri við Strond 17, gerandisdagar millum 10 og 15
- Politistøðin á Tvøroyri, Kirkjubrekkan 11, gerandisdagar millum 10 og 15
- Politistøðin í Klaksvík, við Sandin 5, mánadag til hósdag millum 10 og 15
Samstundis sigur ein kunngerð, at øll skotvápn í Føroyum skulu vera skrásett fyri 1. januar næsta ár. Øll, sum eiga skotvápn, skulu fáa tey skrásett, og tað áliggur eisini teimum, sum selja byrsur, at fáa tær skrásettar í navninum hjá keyparanum.
Eigur tú eitt søguligt skotvápn, sum verður mett at hava serligan mentanarsøguligan týdning fyri Føroyar, verður vápnið latið Søvnum Landsins til varðveitslu.


text:
Tryggingarfelagið Føroyar hevur í dag havt eykaaðalfund. Á skrá var val av nevndarlimum. Í nevndina komu Karl Birgir Isaksen og Lars Bonde. Úr nevndini fóru Gunnar í Liða og Jákup Egholm Hansen.
Karl Birgir Isaksen er nevndarlimur í TF Holding, stjóri og eigari í KBI. Lars Bonde er samtaksstjóri hjá Tryg og stjóri fyri Tryg í Danmark.
Í nevndini sita hesir nevndarlimir: Ingeborg Godtfred, Karl Birgir Isaksen, Lars Bonde, Ingunn Eiriksdóttir og Teitur Samuelsen, sum eru aðalfundarvald og John Eystberg, Selinda í Heiðunum og Sonni L. Petersen, sum eru starvsfólkavald.
Nevndin skipar seg í næstum, verður sagt í tíðindaskrivi, sum er sent miðlunum.


text:
- Publiceret den 22 februar 2012
- Víst: 2512
Herluf Joensen, f. 1925, úr Hvalvík, var maðurin, ið gróv Eiðis-/Gjáarvegin ígjøgnum av Vombini - í gjøgnum Líðina - og til vegendan undir Neytaskriðuni. Eiðismenn høvdu við vánaligum amboðum gjørt veg niðan á Vombina, og Gjáarmenn høvdu somuleiðis í sínum lagi gjørt veg frá Gjógv og yvir um Neytaskriðuna.
Herluf sum kúgvamaður og Jóannes á Fløtti sum neytadrongur (undir Hamarsendanum).
Herluf hevði, eftir tátíðar tykki, eina fína blaðmaskinu, og tiltikin raskur var hann at grava. Vegformaður var tann kendi og framfýsni vágbingurin, Arni Brattaberg, og vegmenninir vóru eiðismenn, funningsmenn og gjáarmenn. Brattaberg hevði sær til hjálpar tríggjar formenn: Eivind Kruse, av Eiði, Jákup Petersen (Jákup úr Hvanngarðinum) úr Funningi og Anton Hansen (Anton á Klá), frá Gjógv.
Vit hava verið í Hvalvík og vitjað Herluf, sum nú er 86 ára gamal, og koyrdu vit ein biltúr eftir Eiðis-Gjáarvegnum. Eisini fingu vit hann at fortelja okkum eitt sindur um vegarbeiðið.
Herluf segði soleiðis frá: Eg kom av Morskranesi til Eiðis-/Gjáarvegin í 1958. Vegur var gjørdur av Eiði og niðan á Vombina, men hann var so smalur, at bilur fekk illa koyrt eftir honum í støðum. Seinni gjørdu vit alt tað av nýggjum. Eg hevði eina blaðmaskinu, ið kraftaði væl, og so var bara at grava. Fyrst varð moldin grivin omanav, og var tað ov høgt, so varð sprongt. Tað var leingi at bora við lufthamarum, men tað gekst væl álíkavæl. Eitt stórt grótbrot var undir Kobba, og haðani kom grót til ífyllu. Eg hevði eina jarnplátu, sum eg kundi krøkja upp í kúnna. Henda plátan varð brúkt til at flyta bøkkar við til jaðaðar, og sjálvsagt eisini til grót og alt møguligt. Alt varð steinsett við hond, og tað var eitt strævið arbeiði, men tað var so væl gjørt, at tað bar væl til at koyra eftir steinsetingini. Tað minti meg mest á teir fínu, steinløgdu vegirnar í útlondunum. Fínur skervur varð so stroyddur omanyvir. Tað stóð eitt sáld, sum var gjørt av jarnrørum, við grótbrotið, og haðani kom skervurin. Jú, plátan var mangan hent, og vanliga hevði eg altíð ein mann hjá mær, sum m.a. hjálpti mær at krøkja í og annað sovorðið. - Tað var gott at grava um Eiðisskarð, men frá Kobba og oman um tað niðara svingið var verri at koma í holt við, tí har var so grýtut. Í gjøgnum Líðina var gott at grava, men har var nógv mold - serliga undir Hamarsendanum.
Um ólavsøkutíðina 1959 vóru nakrir hundrað metrar eftir at grava til Gjáarendan – um Neytaskriðuleiðina. Eg minnist, at Brattaberg fór á ólvasøku og bað meg ringja til sín at fortelja, hvussu tað gekst við arbeiðinum. Jú, eg ringdi so, men okkurt mundi vera galið við nummarinum, tí eg fekk fatur á Hvíldarheiminum í Havn, so eg ringdi ikki aftur. Gravingin gekk við eini rúkandi ferð, og áðrenn nakar visti av, høvdu vit grivið ígjøgnum. So funnu vit uppá at fara við einum traktori til Gjáar. Við vóru Sivert á Fløtti, Erling Hansen, smiðjumeistari, Fuglafirði, eg sjálvur, og so var tað tann, ið koyrdi, men eg havi tíverri gloymt, hvør tað var. Líkamikið, tað flaggaði við Gjógv og í Funningi, og vit fóru fyrst inn á Fløtt til Sivert, har vit fingu alt gott. Síðani fóru vit oman í Stovuna, og Jóhanna var so sera blíð. Hon hevði kókað ræst kjøt til dagin.
So kom útvarpið og segði tað, at nú var koyrandi til Gjáar, og soleiðis fekk Brattaberg tey tíðindi, so tað var nokkso stuttligt. Benadikt hevði tveir lastbilar tá: tann lítla Bedfordin, sum hann koyrdi arbeiðsfólkið við, og so hevði hann ein annan nýggjan at arbeiða veg við. Tann lítla Bedfordin seldi hann til Funnings, og so skuldi tann nýggjari fáast til Gjáar. Eg minnist, at vit settu hann á plátuna – aftan úr gravkúnni – og drógu hann millum báðar vegendarnar. Í bilinum vóru Benadikt, Óluva, kona mín, Ingibjørg, systir Óluvu og Jógvan Páll, sonur okkara.
Og so kom tann stóri dagurin – 17. oktobur 1959 – tá ið vegurin alment varð latin upp fyri ferðslu. Arbeiðsfólkið samlaðist fyrst í smiðjuni undir Eiðisskarði, og har segði Brattaberg nøkur orð, og so sungu vit ”Fast stóð í fonnum eitt fjalladalsfylgi”. Síðani koyrdu allir bilarnir til Gjáar – við Benadikt á odda. Stórt ball var við Gjógv, men tað bleiv eitt satt ódnarveður um kvøldið, so at lastbilar vendu aftur. Teir høvdu fólk í lastini og so galesju, men tað feyk tað heila omanav.
Herluf vitjar Herluf (februar 2012).
Tann gamli Gjáarvegurin var so vánaligur, at hann mátti gerast av nýggjum, og tá ið eg arbeiddi uttan fyri Skarð, sá eg ein hampuliga stóran stein undir vegnum. Í staðin fyri at koyra hann í vegin, fann eg uppá at taka hann við kúnni og seta hann upp oman fyri vegin. Teir vóru skjótir at geva honum navnið Herluf, skal eg siga tær. Asbjørn Matras, f. 1947, var tá - tað teir kallaðu - neytadrongur hjá mær. Hansara uppgáva var at hjálpa mær við ymiskum, men tað mesta var at flyta grevið frá síðu til síðu, soleiðis sum tað nú lá fyri undir grevstrinum. Mikkjali Helmsdal dámdi so væl, at sovorðnir steinar blivu settir upp, og so var tað tað, at teir vóru so góðir at hava, tá ið man skuldi siga, hvar man var.
Tá ið eg so kom út til Huldulonina at grava, fortaldu teir mær, hvussu tað gekst einum gomlum vegformanni frá Gjógv – Gamla-Pæturi – tá ið hann skipaði fyri at seta á Huldulonina. Hann skuldi hava eina ringa nátt. Sjálvandi hevði eg hetta meir ella minni í huganum, meðan eg gróv, at eg kanska kundi koma út fyri tí sama. Og soleiðis var. Eg tørnaði inn og sovnaði sum ein knubbur, og so droymdi eg Huldulonina. Ikki minnist eg, hvat eg droymdi, men tað var okkurt um, at eg var komin illa fyri av Huldulonini. Tað var bara hesa einu náttina, og eg droymdi hann ongatíð aftur, so hetta gjørdi mær ongan mun. Tað var ikki sum at siga tað – at seta á Huldulonina.